[ޖޫން 11، 2015 ގެ ބަޔާ ގުޅޭ]\nއެމައުސޫމު ދެލޯ ފެނިފައި ޒައިދްގެ ހިތް ތެޅެން ފެށީ ނުހަނު އަވަހަށެވެ. ވަމުން މިދާ ގޮތްތައް ދުލުން ބަޔާންކުރެވޭ ވަރަށްވުރެ ބާރުގަދައެވެ. ކާމިޔާބު އިވެންޓަކަށްފަހު ޔާނީއާއި ވާހަކަ ދައްކާލާނެ ފުރުސަތެއް ލިބުމުން ޒައިދް ހުރީ ވަރަށް ހިތްހަމަޖެހިފައެވެ. އާދުވަހަކަށް ކުރިމަތިލިއިރު އެހެންދުވަސްތަކާ ހިލާފު މުޅިން ތަފާތު އުފާވެރިކަމެއް ޒައިދްގެ މޫނުމަތިން ފާޅުވާން ހުއްޓެވެ. ޒައިދްގެ ތުންފަތްމަތިން ހިނިތުންވުން ފަނޑުވާ އެންމެ ސިކުންތެއްވެސް ނާދެއެވެ. ޒައިދަށް އައިސްފައިމިވާ ބަދަލުގެ ސަބަބުން އެންމެ އުފާވީ އޭނާގެ މަންމަ އާއި ބައްޕައެވެ. ކޮޓަރި ތެރޭގައިވެސް އަމިއްލަ ނަފްސާއި ވާހަކަ ދެއްކުމާއި މުޅިން އަމިއްލަ ދުނިޔެއެއްގައި އުފާވެރި އިހުސާސްތައް ހިއްސާކުރަމުން އެދަނީ އޭނާގެ ހުވަފެނުގެ ރާނީއާއި އެކުގައެވެ. ޒައިދަށް ވަމުންމިދާ ގޮތްތައް ޝިވަމް އާއި ހިއްސާކުރަން އޭނާ ބޭނުންވިއެވެ. އަބަދުމެ ޔާނީ ދެކޭހިތްވުމާއި އޭނާގެ އަޑުއަހާލަން ހިތްއެދޭ ވާހަކަ ޒައިދް ޝިވަމް ގާތު ބުންޏެވެ. އަދި ޒައިދަށް މިވަނީ ކީއްކަން ޚުދު އޭނާއަށްވެސް ނޭނގޭކަމަށް ތަކުރާރުކޮށް ބުނަމުން ދިޔައެވެ. “އެންމެފަހުން ނަފްރަތު ލޯތްބަށް ބަދަލުވީ ދޯ!” ޒައިދްގެ ވާހަކަ އަހާފައި ޝިވަމް ޒައިދްއާއި ސަމާސާކޮށްލިއެވެ. އަދި ޒައިދް ތިއުޅެނީ ޔާނީދެކެ ލޯބިވެވިގެން ކަމަށް ޝިވަމް ޔަޤީންކޮށްދިނީ ވަރަށް ފޮނި އުއްމީދުތަކާއި އެކުގައެވެ. ހުރިހާކަމެއް ކުރިން އޮތްގޮތަށް ބަދަލުވެގެންދާނެ ކަމުގެ ފެހި ސިގްނަލްއާއި އެކުގައެވެ. ޝިވަމް މިހެން ބުނުމުން ޒައިދަށް އޭނާގެ ހިތާއި ސުވާލުކޮށްލެވުނެވެ. ހަމަހަޤީޤަތުގައިވެސް އޭނާއަށް ޔާނީދެކެ ލޯބި ވެވުނީ ބާވައެެވެެ.\nދަބަހަށް ހެދުނަތައް އަޅަމުން ޔާނީ ތައްޔާރުވަމުން ދިޔައީ ފޮޓޯޝޫޓަށް ރިސޯޓަށް ދިއުމަށެވެ. ލޯންޗް ފުރުމަށް ހަމަޖެހިފައިވަނީ މެންދުރު ބާރަ ޖަހާއިރު ކަމުން ގަޑި ނުޖެހި ޖެޓީއަށް ދިއުމަށް ޔާނީ އަވަސްވެގަތެވެ. ޝިވަމް ޔާނީ ބަލައި އައިކަމަށް މިޝްކާ ބުނުމުން ކޮނޑުގައި ދަބަސް އަޅުވައިގެން އަނެއްއަތުން ފޮޓޯޝޫޓްގައި ކުދިންތައް ލާނެ ހެދުންތައް އަޅާފައި ހުރި ފޮށި ދަމަމުން ސިޑިން ތިރިއަށް ފޭބިއިރު ޒާހިޔާއާއި އާމިރުވެސް ސިޓިންރޫމްގައި ތިއްބެވެ. އެންމެނަށް ހިނިތުންވެލުމަށްފަހު ޝިވަމްއާއިއެކު ޖެޓީއާއި ދިމާލަށް މިސްރާބު ޖެހިއެވެ. އަވިގަދަކަމުން ލޯހުޅުވަން އުނދަގޫވެގެން ޔާނީ ދަބަހުގައި އޮތް އަވިއައިނު ނަގާ އަޅާލީ އެރީތި ދެލޯ ފޮރުވާލަމުންނެވެ. ޖެޓީއާއި ހަމައަށް ދެވުނުއިރު ޔާނީގެ އިންތިޒާރުގައި ކުދިންތައް ތިއްބެވެ. ޔާނީއަށް ލިބިފައިވާ އުފާވެރިކަން އިތުރުވީ ކާރުން ފޭބިއިރު ލޯންޗް ކައިރީގައި ހުރި ޒައިދް ފެނުމުންނެވެ. ޒައިދް އެތަނަށް އައިސްހުރީ ޔާނީ ދެކިލުމަށްޓަކައިކަން ޝިވަމްއަށް ވަރަށް ރަނގަޅަށް އެނގުނެވެ. ޔާނީމެން ލޯންޗަށް އެރުމުން ޝިވަމް އައިސް ޒައިދަށް ލަފާދިނީ އެދަތުރުގައި އޭނާވެސް ބައިވެރިވުމަށެވެ. ޒައިދް އިރުކޮޅަކު ވިސްނާލަން ހުރެފައި ޝިވަމް ދިން ހިޔާލަށް ތާއީދުކޮށް ލޯންޗަށް އެރިތަން ފެނިފައި ބުނެދޭން ނޭނގޭފަދަ އުފަލެއް ޔާނީ ވިއެވެ.\nކުރު ދަތުރަކަށްފަހު ލޯންޗް ރިސޯޓްގެ ފަޅުން ވަދެގެން ގޮސް ފާލަމާ ދާދި ގާތުގައި މަޑުކުރުމުން ހުރިހާ އެންމެން އެތަނަށް ފޭބިއެވެ. ޔާނީވެސް ލޯންޗުން ފޭބުމަށްޓަކައި ތެދުވެ ބޭރަށް ބޯދިއްކޮށްލިއިރު ފާލަން މަތީގައި ޒައިދް ހުއްޓާ ފެނިފައި ހީވީ ޔާނީގެ އިންތިޒާރުގައި ހުރިހެނެވެ. ލޯންޗާއި ފާލަމާއި ތަންކޮޅެއް ދުރުވުމުން މީހެއްގެ އެހީއަކާއިނުލާ އެކަނި ފައިބަން ނުކެރިފައި ޔާނީ ހުއްޓާ ޒައިދް އަތް ދިއްކޮށް ލުމުން ލަދުންހުރެެ ޔާނީ ޒައިދްގެ އަތުގައި ހިފާ ލޯންޗުން ފޭބިއެވެ. ރިސޯޓްގެ ހިތްގައިމު މާހައުލުގައި ފައިތިލަ ބީއްސާލުމާއެކު ޔާނީއަށް ކުރީގައި މިކަހަލަ ތަނަކަށް އާދެވިފައިވާ ކަމުގެ އިހްސާސްތައް ކުރެވެން ފެށުނެވެ. ޔާނީގެ މާޒީގައި އޭނާ ފުރަތަމަ ފަހަރަށްވެސް ރިސޯޓަކަށް ދިޔައީ ޒައިދްއާއި އެކުގައި އެދެމީހުންގެ ހަނީމޫނަށެވެ. ޤުދުރަތީ ރީތިކަމުން ފުރިގެންވާ މިއަގުބޮޑު ހަޒާނާއެއްފަދަ މާހައުލުން ދާކަށް ޔާނީ ބޭނުމެއް ނޫނެވެ. ބޭނުންވީ ހިތް ފުރެންދެން މިތަނުގެ ހިތްހަމަޖެހުން އެންމެ ފުރިހަމައަށްް ލިބިގަންނާށެވެ. ކޮޓަރިއަށް އެއްޗެހި ވެއްދުމަށްފަހު ޔާނީމެން ދިޔައީ ކާށެވެ. ޔާނީގެ ކޮޓަރިއާ ޖެހިގެން ހުންނަ ކޮޓަރީގައި އުޅެނީ ޒައިދް ކަމެއް ޔާނީއަކަށް ނޭނގެއެވެ. ޒައިދް މިގޮތަށް ކަންތައްކުރީ އެންމެ ހިނދުކޮޅަކަށްވެސް އޭނާގެ ލޯމަތިން ޔާނީ ގެއްލެން ބޭނުން ނުވާތީއެވެ.\nރެސްޓޯރެންޓަށް ކާން ދެވުނުއިރު އެތަނުގައި ތަފާތު އެކި ބާވަތްތަކުގެ ކެއުންތައް އަތުރާފައިވެއެވެ. ޔާނީ ތައްޓެއް ނަގައިގެން ކިއޫގައި މަޑުކޮށްލިތަނާ ޒައިދްވެސް އައިސް އޭނާގެ ފަހަތުގައި މަޑުކޮށްލިއެވެ. ޒައިދް ހުރިކަން އެނގުމުން ޔާނީ ފިނިވާން ފެށިއެވެ. ހިފައިގެން ހުރި ތަށިވެސް ހީވީ އަތުން ދޫވެދާނެހެންނެވެ. ޒައިދް ޔާނީއާއި ގާތަށް ޖެހޭވަރަކަށް ޖެހިލުންވެ ޔާނީގެ މޭ ތެޅޭގޮތްވެ ގައިން ބާރު ދޫވެދާގޮތް ވާން ފެށިއެވެ. ތައްޓަށް ކާއެއްޗެހި އަޅައިގެން ޔާނީ ގޮސް މޭޒެއްގެ ދޮށުގައި އިށީނދެ ކާއެއްޗެއް އަނގަޔަށް ނުލެވި އުޅެނިކޮށް ކުރިމަތީ ހުރި މޭޒު ދޮށުގައި ޒައިދް އައިސް އިށީނެވެ. ޒައިދް ކުރިމަތީގައި އިނުމުން ޔާނީއަށް ކާން ވަރަށް އުނދަގޫވިއެވެ. އަވަހަށް ކައި ނިންމާލައިގެން އެތަނުން ދާން ހިތުލައި ކާއެއްޗެހި ނުވެސް ހަފައި ދިރުވަމުން ދަނިކޮށް ޔާނީ ކޮށިއެރިއެވެ. އެވަގުތު ޒައިދް އަވަހަށް އައިސް ޔާނީއަށް ފެންތައްޓެއް ދިއްކޮށްލިއިރު އޭނާ ހުރީ ވަރަށް ހާސްވެފައެވެ. ޔާނީއަށް އެވަރުގެ ކުޑަކުޑަ ކަމެއް ވާންވެސް ޒައިދްގެ ހިތެއް ނޭދެއެވެ. ޔާނީ ފެންބޮމުން ދިޔައިރު ޒައިދް މަޑުމަޑުން ދެތިން ފަހަރަކު ޔާނީގެ ބުރަކަށީގައި ޖަހާލިއެވެ. އެހިނދު ޔާނީއަށް ކުރެވުނީ ވަރަށް ތަފާތު އިހުސާސެކެވެ. ޒައިދް އޭނާގެ ގައިގައި އަތްލުމުން ވާގޮތެއް ބުނެދޭކަށް ޔާނީއަކަށް ނޭނގެއެވެ. އެނގޭހާވެސް އެއްޗަކީ ޔާނީގެ ހިތް ލަދުން ތެޅިފޮޅޭކަމެވެ. އަދިއެކަމަށް އެހީއެއް ބޭނުންވާ ކަމެވެ.\nޒައިދް ރަށުން ބޭރަށް ފުރައިގެން ދިއުމުން ފުރުސަތުގެ ބޭނުން ހިފައި ތާރާ އެއްދުވަހަށް ގެއަށް ބަދަލުވިއެވެ. އެކަމާ ނާޒްއާއި ޝިޔާޒްވެސް ތިބީ ވަރަށް ހިތްހަމަޖެހިފައެވެ. އެހާ ގިނަ ދުވަސްކޮށްފައި ތާރާ ގެއަށް އައުމުން އޭނާއަށް މަރުހަބާ ކިޔުނީ އޭނާއަށް އެންމެ ކަމުދާ އޯކިޑްމަލުންނެވެ. ގެއަށް ވަދެވުމާއެކު މާޒީ ހަނދާންވެ ލޮލަށް ކަރުނަ ޖަމާވިއެއްކަމަކު ރޯކަށް މިއަދު ތާރާ ބޭނުމެއް ނޫނެވެ. މިއެއްދުވަސް ތާރާ ބޭނުންވީ އޭނާގެ މަންމަ އާއި ބައްޕައާއެކު ހޭދަކޮށް އުފާވެރި ހަނދާންތަކެއް ރައްކާކުރާށެވެ. ތާރާ އޭނަގެ ކޮޓަރިއަށް ވަންއިރު ކުރިން އޭނަ އެތަން ދޫކޮށް ދިޔައިރު ހުރި ގޮތާ ހަމަ އެއްވެސް ތަފާތެއް ނެތެވެ. މިއަދުވެސް އެއީ ހަމަ ތާރާގެ އަމިއްލަ ތަނެއް ކަމުގެ އިހްސާސް އޭނައަށް ކުރެވުނީ އެހިސާބުންނެވެ. ކޮޓަރިތެރެއަށް ލޯހިންގާލުމުން އެނދުގެ ބޯލާކޮޅުގައި ބަހައްޓާފައިހުރި ފޮޓޯ ޕްރޭމް ފެނިފައި ހިނދުކޮޅަކަށް ތާރާ ގަބުވިއެވެ. އެފޮޓޯއަކީ ޒައިދްއާއި ޔާނީގެ ކައިވެނި ހަފްލާގެ ތެރެއިން ނަގާފައިވާ އާއިލީ ފޮޓޯއެކެވެ. ލަސް ހިނގުމެއްގައި ގޮސް ފޮޓޯފްރޭމް ނަގައި އެނދުގައި އިށީނދެ އޭގައި އަތް ހިންގާލީ ނުހަނު ލޯބިންނެވެ. ހިތުގައި ކިތަންމެ ވޭނެއް އެޅިކަމުގައިވިޔަސް އެކަން ފާޅުކުރަން ބޭނުން ނުވުމުން ހުރިހާ ވޭނެއް އެތެރެއަށް ހިންދާލައިގެން ހުރުމަކީ މިހާރު އޭނަގެ އާދައަކަށްވަނީ ވެފައެވެ. އެހެންވެ ފޮޓޯފްރޭމް މޭގައި ޖައްސާ ދެއަތުން ފޮރުވާ ބާރުކޮށްލީ ހުރިހާ ޒަހަމްތަކަކަށް ޝިފާއެއް ލިބޭތޯއެވެ. (ނުނިމޭ)


Nicolas Maduro riyaasee dhevana dhaurakah huvaakuravvaifi Nicolas Maduro riyaasee dhevana dhaurakah huvaakuravvaifi\nނިކޮލަސް މަޑޫރޯ ރިޔާސަތުގެ ދެވަނަ ދައުރުގެ ހުވާކުރައްވައިފި\nވެނެޒުއޭލާގެ ރައީސް ނިކޮލަސް މަޑޫރޯ\nވެނެޒުއޭލާގެ ރައީސް ނިކޮލަސް މަޑޫރޯ ރިޔާސަތުގެ ދެވަނަ ދައުރުގެ ހުވާކުރައްވައިފިއެވެ.\nމަޑޫރޯ ރިޔާސަތުގެ ދެވަނަ ދައުރުގެ ހުވާކުރައްވާފައި މިވަނީ އޭނާގެ ރިޔާސަތަކީ ޤާނޫނީ ގޮތުން ސައްޙަ ރިޔާސަތެއް ނޫންކަމަށް އެމެރިކާ އާއި ލެޓިން އެމެރިކާގެ ބައެއް ޤައުމުތަކުން ބުނެފައިވާ ދަނޑިވަޅެއްގައެވެ. މަޤާމުގެ ހުވާކުރެއްވުމަށް ފަހު ވާހަކަދައްކަވަމުން މަޑޫރޯ ވިދާޅުވީ، ވެނަޒުއޭލާއަކީ އެހެން ޤައުމުތަކުގެ ނުފޫޒަށް ބޯލަނބާނެ ޤައުމެއް ނޫންކަމަށާއި، މިކަން ކުރިއަށްތަނުގައި އެ ޤައުމުން ސާބިތުކޮށްދޭނެ ކަމަށެވެ.\nއަދި މިއީ ދުނިޔޭގެ އެހެން ޤައުމުތަކަށް ވެނަޒުއޭލާއިން ދައްކާ މިސާލެއް ކަމަށްވެސް މަޑޫރޯ ވިދާޅުވިއެވެ. މަޑޫރޯ މަޤާމުގެ ހުވާ ކުރެއްވުމާއެކު އަވަށްޓެރި ޕެރެގުއާއީން ވަނީ އެ ޤައުމާ އެކު އޮންނަ ސިޔާސީ ގުޅުންތައް ކަނޑާލާފައެވެ.\nއަނެއްކޮޅުން، އެމެރިކާގެ ސަރުކާރުން ބުނެފައިވަނީ މަޑޫރޯއަކީ ވެނައުޒޭލާގެ ޤާނޫނާ ޤަވައިދާ ޚިލާފަށް އެ ޤައުމުގެ ވެރިކަމާ ހަވާލުވެވަޑައިގެންވާފައިވާ ބޭފުޅެއް ކަމަށާއި މިއީ އެމެރިކާއިން ބަލައިގަންނާނެ ކަމެއް ނޫންކަމަށެވެ. ވެނެޒުއޭލާގެ ރިޔާސަތާ މަޑޫރޯ އަލުން ހަވާލުވެވަޑައިގެންފައި މިވަނީ އެ ޤައުމަށް އިޤްތިޞާދީ އަދި އިޖުތިމާޢި ގިނަ މައްސަލަތަކެއް ކުރިމަތިވެފައިވާ ދަނޑިވަޅެއްގައެވެ.


Kebab - ވިކިޕީޑިއާ\nކަބާބު (ތުރުކީގަ ކެބާޕް، އިރާންގަ ކަބާބް އަދި އަފްގާނިސްތާން، އިންޑިޔާ އަދި ޕާކިސްތާނުގައި ކެބޮބް ނުވަތަ ކަބޮބް) އަކީ ޓުރުކީ އަދި ފާރިސީ ބަހުން ފިހެފައިވާ މަސް. އާއްމުގޮތެއްގައި ކެބާބް ހަދަނީ ގެރިމަހުން ނުވަތަ ބަކަރި މަހުން. އެއްބައި ވައްތަރުގެ ކެބާބް މަހުން އަދި ކުކުޅުންވެސް ހަދާއުޅޭ. އޫރު މަހަކީ މުސްލިމުންނަށް ކެއުން ހަރާމް ބާވަތަކަށް ވުމުން، އެ މަހަކުން މުސްލިމުން ކަބާބެއް ނުހަދާ. ނަމަވެސް އެއްބައި މުސްލިމް ނޫން ފަރާތްތަކުން އޫރު މަހުން ކަބާބު ހަދާ އުޅޭ.\nވާތުން ކަނާތަށް: ޗެންޖޭހް ކަބާބު، ކާބާބު ކޫބިޑާ، ޖޫޖެހު ކަބާބަ\nކަބާބްގެ އެކި ވައްތަރު އަދި ބާވަތްތަށް ވޭ. އަދި އެކި ގައުމުތަކުގައި ކެބާބް މާނަކުރާ ގޮތްވެސް ތަފާތު. އާއްމު ގޮތެއްގައި ކެބާބް މާނަކުރަނީ ޑޯނާ ކަބާބް އަށް. ޔޫރޮޕް އަދި ޔުނައިޓެޑް ސްޓޭޓްސް ގައި ކެބާބް އަށް ކިޔަނީ ޝިޝް ކަބާބް. ދެކުނު އޭޝިޔާގައި ކެބާބް މާނަކުރަނީ ވަރަށް ގިނަ ބާވަތްތަކަކަށް. މީީގެ ތެރޭގައި ޗައްޕަލި ކަބާބް، ޝާމީ ކަބާބް އަދި ބިހާރީ ކަބާބް ހިމޭނޭ.\nތިރީގައި މިވަނީ ކަބާބްގެ އެކި ވައްތަރު ތަކުގެ މިސާލުތަކެއް\nޝިޝް ކަބާބް އަކީ ދަގަނޑު ދަނޑިއަކަށް މަސް ކޮޅުތަށް ހަރާފަ، އަޅި ނުވަތަ ދަރު މަތީ ފިހާ ކަބާބް. މިއީ އިރާން އަދި އަފްގާނިސްތާންގައި އުފެދިގެން އައިސްފާވާ ކަބާބް އަކަށް ވާއިރު މި ކަބާބް ތުރުކީ، ޕާކިސްތާން، އިންޑިޔާ އަދި އަރަބި އެކި ގައުމު ތަކަށް ފެތުރިފާވޭ. މިއީ ޔޫރޮޕު އަދި އެމެރިކާގައި ވަރަށް މަޝްހޫރު ވެފައިވާ ކެބާބްގެ ބާވަތެއް.\nޑޯނާ ކެބާބް (ތުރުކީ ބަހުން 'އެނބުރޭ ކަބާބް') އަކީ ބަކަރި، ގެރި ނުވަތަ ކުކުޅު މަހުން ހަދާ އެނބުރޭ ދަނޑިޔަކަށް މަތި މައްޗަށް މަސްކޮޅުތަށް ހަރާލާފަ ފިހާ ކަބާބެއް.\nޗައްޕަލީ ކަބާބް ނުވަތަ ޗައްޕަލް ކަބާބް ނުވަތަ ޗަޕްލީ ކަބާބް އަކީ ތެއްލާފައިވާ ކަބާބްގެ ވައްތަރެއް. މިއީ މިއަދުގެ ޕާކިސްތާން އަދި އަފްގާނިސްތާންގެ އުތުރު-ހުޅަނގު ޕްރޮވިންސްގައި އުފެދިގެން އައި ކަބާބްއެއް. މި ނަން އައިސްފާވަނީ ޕަޝްތޯ އަދި އުރުދޫ ބަހުން ފައިވާނަށް ކިޔާ ބަހުން. ސަބަބަކީ މި ކަބާބް އަކީ ފައިވާނެއްގެ ބައްޓަމަށް ހުންނަ ކަބާބް އަކަށް ވާތީ.\nމި ކަބާބް ހަދަނީ މުގުރާފައިވާ ގެރި މަސް، ނުވަތަ މަޓަންއިން، ޓޮމާޓޯ، ފިހާ އަދި މިރުހާ އެއްކޮއްފަ. މީގެ އިތުރުން އެކި ބާވަތުގެ ހާބްސް އަދި ހަވާދުވެސް އަޅާ. މި ކަބާބުގައި ވަރަށް އާދަޔާ ޚިލާފު ބައްޓަމެއް ވޭ. މި ކަބާބު ރޯފިލުވަނީ ބޮޑު ތަވައެއްގަ. އާއްމު ގޮތެއްގައި މި ކަބާބު ކަނީ ރޮޓީ އާއި އެކު. އަދި ކަބާބާއި އެކު ގަހުވަ ނުވަތަ ގްރީން ޓީ ބޮއެ އުޅޭ.\nޗައްޕަލި ކަބާބް އަކީ ޕާކިސްތާނުގައި ވަރަށް މަޝްހޫރު ކަބާބްއެއް. އަދި ލަހޯރު އަދި ކަރާޗީ ފަދަ ބޮޑެތި ސިޓީތަކުގައިވެސް ވަރަށް މަގްބޫލުކަން ބޮޑު. ނަމަވެސް ކާބޯތަކެތީގެ އެކްސްޕާޓުން ބުނާގޮތުގައި އެއްމެ މީރު ޗައްޕަލި ކަބާބް ލިބޭނީ ޕޭޝަވަރު އަދި މަރުދާން ރަށްރަށުން. މިއަދު ކަބާބްއަކި މުޅި ދުނިޔޭގައިވެސް މަޝްހޫރު ކެއުމެއް. މިގޮތުން ޔޫއޭއީ، ސައިދީ އަރަބިއްޔާ، އިންގިރޭސި ވިލާތު، ކެނަޑާ، އޮސްޓްރޭލިޔާ އަދި އެމެރިކާ ހިމެނޭ.\nLast edited on 10 ޑިސެމްބަރު 2018, at 20:30\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 10 ޑިސެމްބަރު 2018، 20:30 ގައެވެ.


ސެކިއުރިޓީ ބެލެހެއްޓުމާ ގުޅޭ\nސްކޫލުގެ ސެކިއުރިޓީ ބެލެހެއްޓުމާ ގުޅޭ\nމި ސްކޫލުގެ ސެކިއުރިޓީ ބެލެހެއްޓުމުގެ މަސައްކަތް 1 ޖަނަވަރީ 2016 އިން 31 ޑިސެންބަރު 2016 އަށް ކޮށްދޭނެ ފަރާތެއް ހޯދުމަށް ބޭނުންވެއެވެ. ވީމާ، މިކަމަށް ޝައުޤުވެރިވެލައްވާ ފަރާތްތަކުން ތިރީގައި މިދަންނަވާ ތާރީޚަށް ދިއްފުށީ ސްކޫލަށް ވަޑައިގެން މަޢުލޫމާތު ސާފުކުރެއްވުމަށްފަހު ކަނޑައެޅިފައިވާ ތާރީޚަށް އަންދާސީހިސާބު ހުށަހެޅުއްވުމަށް ދަންނަވަމެވެ.\n3 ޑިސެންބަރު 2015 ވާ ބުރާސްފަތި ދުވަހުގެ 12:00\n13 ޑިސެންބަރު 2015 ވާ އާދީއްތަ ދުވަހުގެ 12:00\nއަދި ދަންނަވަމެވެ. މަޢުލޫމާތު ސާފުކުރެއްވުމަށް ވަޑައިނުގަންނަވާ ފަރާތްތަކަށް އަންދާސީހިސާބު ހުށަހެޅުއްވުމުގެ ފުރުޞަތު ނޯންނާނެ ވާހަކަ ދެންނެވީމެވެ. ބިޑް ހުށަހެޅުމަށް ބަދަލުގައި މީހަކު ފޮނުވާނަމަ ސިޓީއަކާއެކު އައިޑީކާޑުގެ ކޮޕީ ހުށަހެޅުއްވުން އެދެމެވެ. އިތުރު މަޢުލޫމާތު ސާފުކުރެއްވުމަށް ގުޅުއްވާނީ 6640522 ނަންބަރު ފޯނާއެވެ.\n22 ނޮވެންބަރު 2015\nޕަބްލިޝްކުރި ތާރީޚު: 26 ނޮވެންބަރު 2015\nސުންގަޑި: 03 ޑިސެންބަރު 2015 1200


Foan chaaju thikuranee adhi rangalhakah noon!\nފޯން ޗާޖު ތިކުރަނީ އަދި ރަނގަޅަކަށް ނޫން!\nގިނަ ބަޔަކަށް ހީވެފައި އޮންނަނީ ފޯން ޗާޖުކުރަން ޖެހޭނީ ފޯނު މަރުވާން ގާތްވީމަ ކަމަށެވެ. އަދި ޗާޖު ކުރާއިރު 100 ޕަސެންޓް އެއްކޮށް ފުލް ވަންދެން ޗާޖު ކުރަން ޖެހޭނެ ކަމަށެވެ. ހީވެފައި އޮންނަނީ ބެޓެރީގައި ގިނަ އިރު ޗާޖު ހިފަހައްޓާނީ މިހެން ހެދީމަކަމަށެވެ. ނަމަވެސް މި ހީ މިވީ ކުށްހީ އަކަށެވެ.\nދިރާސާ އަކުން ދައްކާގޮތުގައި ފޯން އެންމެ ރަނގަޅަށް މައްސަކަތް ކުރާނީ ފޯން ޗާޖު އެއްކޮށް ފުލްނުކޮށް ހުންނަ ނަމައެވެ. އަދި 100 ޕަސެންޓަށް ފޯން ޗާޖު ނުކުރަންވީ ޗާޖު ފުލްވުމުން ބެޓެރީގައި ވޯލްޓޭޖު މަތިވާތީ އެވެ.\nއަދި ރޭގަނޑު ޗާޖަށް ޖެހުމުގެ އާދާ ދޫކޮށްލާފައި ކޮންމެ ދުވަހަކު3ފަހަރު ގާތްގަނޑަށް 1 ގަނޑިއިރު ވަންދެން ދޭތެރެ ދޭތެރެއިން ޗާޖުކުރުން ރަނގަޅު ކަމަށް މި ދިރާސާގައި ވެއެވެ. އަދި ޗާޖަށް ޖަހާފައި އޮންނަ އިރު ފޯން މާ ބޮޑަށް ހޫނު ވާނަމަ ޗާޖުން ނައްޓާލާށެވެ.\nމީގެ އިތުރުން 10 ޕަސެންޓަށް ޗާޖު ދަށްވިޔަ ނުދޭށެވެ. ސަބަބަކީ 10 ޕަސެންޓަށް ވުރެ ފޯނުގެ ޗާޖު ދަށް ވުމުން ރޭޓިއޭޝަން 1000 އަށް ވުރެ މަތިވެއެވެ. މިއީ ސިއްހީ ގޮތުން ގެއްލުން ވާނެ ކަމަށެވެ. އެހެން ކަމުން 40 ޕަސެންޓަށް ޗާޖު ދަށްވުމުން ފޯން ޗާޖު ކުރާށެވެ.


Roadhaige badhige: Nuttella Rolls - AO News\nރޯދައިގެ ބަދިގެ:ނަޓެއްލާ ރޯލްސް\nރަމަޟާން މަހުގެ ތަހުނިޔާ އާއި މުބާރިކްބާދީ އޭއޯނިއުސްގެ ކިއުންތެރިންނަށް އަރިސް ކުރަމެވެ. މިއަހަރުވެސް ރޯދައިގެ ބަދިގެއަށް ޚާއްސަކޮށްގެން ވަރަށް ތަފާތު ރެސިޕީތަކެއް ތިޔަބޭފުޅުންނާއި ހަމަޔަށް ގެނެސްދެވޭތޯ މަސައްކަތް ކުރާނަމެވެ.\n“ރޯދައިގެބަދިގެ” މި ސެގްމެންޓްގައި މިއަދު ހާއްސަކޮށްލާނީ ވަރަށް މީރު ފޮނި ކާއެއްޗެއް ތައްޔާރު ކުރާނެގޮތް ގެނެސްދިނުމަށެވެ. އެގޮތުން މިއަދު ގެނެސްދޭ ނަޓެއްލާ ރޯލްސް އަކީ ފޮނި ކާތަކެއްޗަށް ލޯބިކުރާ އެންމެހައި ފަރާތްތަކަށް ވަރަށް ކަމުދާނެ ރެސިޕީއެއް ކަމަށް އުންމީދުކުރަމެވެ.\n2ޖޯޑު ކިރު (ފުލްކްރީމް)\n1 ސަމްސާވެނީލާ އެސެންސް\n1 ފުޅި ނަޓެއްލާ\nއެންމެފުރަތަމަ ފުންތަށްޓަކަށް ބިސް، ކިރު އަދި އެސެންސް އެޅުމަށްފަހު ރަނގަޅަށް ގިރާލާށެވެ. ދެންފާން ފޮތި ތަކުގައި ނަޓެއްލާ ހާކާލުމަށްފަހު ރޯލެއްގޮތަށް އޮޅާލާށެވެ. ދެން ތައްޔާރުކޮށްފައިވާ ކިރުގެ ތެރެއަށް ރޯލް ލުމަށްފަހު ފޯކޮށްފައި ޓްރޭގައި އަތުރާށެވެ. ހުރިހާ ޕާންފޮތިތައް ހުސްވަންދެން މިގޮތަށް ހެދުމަށްފަހު ޓްރޭގައި އަތުރައި ނިމުމުން ބާކީ ހުރި ކިރުތައް ޓްރޭގައި އެތުރި ރޯލްމައްޗަށް އަޅާލާށެވެ. އެއަށްފަހު 2ގަޑި އިރުވަންދެން ފްރިޖްގައި ޓްރޭބަހައްޓާށެވެ. ދެން ފްރިޖުން ޓްރޭނެގުމަށްފަހު 30-20 މިނެޓްވަންދެން އަވަނުން ފިހެލާށެވެ.\nނޯޓް: ގާނިޝް ކުރުމަށް މިރޯލްތަކުގެ މައްޗަށް ސަމުސަލަކުން ރީތިގޮތަކަށް ނަޓެއްލާ އަޅާލުމަށްފަހު މައްޗަށް އައިސިންގ ޕައުޑަރ ޑަސްޓްކޮށްލެވިދާނެއެވެ.\nނަޓެއްލާ ރޯލްސްރެސިޕީރޯދައިގެ ބަދިގެ\nއޭއޯ ރޯދައިގެބަދިގެ: ގުލާބްޖާމުން


Lara ge Story: Thaqudheeru dhin furusathu\nތަޤުދީރު ދިން ފުރުޞަތު\nމެންދަމު ދޭއް ޖެހީއެވެ. އިރާކޮޅު ވިއްސާރަވި ގޮތަށް ކެރިގަނޑު ހައްތަހާ ދިޔައީ ބޯކުރަމުންނެވެ. ދޭތެރެއަކުން ވިދާލާ ވިދުވަރުން މުޅި މާޙައުލު އެކީ އަލިކޮށްލައެވެ. ޖަހާލައި ގުގުރީގެ އަޑު ބާރުކަމުން ކަންފަތް ބައްވާހާ ވެއެވެ. ކޮޓަރީގެ އިރުމައްޗާ ދިމާއަށް ހުރި ފާރުގެ މެދަށްވާހެން ޖައްސާފައި ހުރި "ކިންގް ސައިޒް" އެނދުގައި އަހަރެން އޮތީމެވެ. ނިދޭތޯ އެހެން އޮންނަތާ ތިންގަނޑިއިރު ވެއްޖެއެވެ. އެންމެފަހުން ތެދުވެއްޖައީމެވެ. އެނދުގެ އަރިމަތީ އިށީނދެލައިގެން އިނދެ ވައަތްފަރާތު ހުރި ތިރި ކަބަޑުގެ މަތީ ބޭއްވި ސިނގިރޭޓު ފޮށިން ސިގިރޭޓެއް ނަގައި ރޯކޮށްލީމެވެ. އަދި ތެދުވެގެން އައިސް މަޑުކޮށްލީ ކޮޓަރިން ބެލްކަންޏަށް ނުކުމެވޭ ގޮތަށް ހުރި ބިއްލޫރި ދަމާ ދޮރުގެ ކުރިމަތީއެވެ. އެ ދޮރު ނިވާ ކުރުމަށް ހުރި ފަރުދާ އޭރު ވެސް ހުރީ އެއްފަރާތަށް ކަހާލެވިފައެވެ.\nސިނގިރޭޓުގެ ދުންތައް ކޮޓަރިން ބޭރުކޮށްލުމަށް އަހަރެން ދޮރުފަތް ކުޑަކޮށް ކަހާލީމެވެ. ވާރޭގެ ސަބަބުން ބެލްކަނީގެ މަގާ ވީ ފަރާތް އޮތީ ތެމިފައެވެ. ހިމޭންވެފައި އޮތް އެ ދަންވަރު ބަޔަކު އުޅޭކަމުގެ އަޑުއިވުނީ ދެނެވެ. އަހަރެން ދިރިއުޅެނީ ދިހަ ބުރީގެ އިމާރާތުން އަހަރެންނަށް ލިބިފައިވާ ބައިގައެވެ. އެއީ އިމާރާތުގެ އަށްވަނަ ފަންގިފިލާއެވެ. ތެމުނަސް ހެޔޮކަމަށް ބެލްކަންޏަށް ނުކުމެ ވަށައިގެން ހޯދާލީމެވެ. ފެނުނީ އިމާރާތަށް ވަންނަ ދޮރުމަތީ ޕިކަޕެއް މަޑުކޮށްލާފައި އޮތްތަނެވެ. އޭގެ ކައިރީ ހަތަރު މީހުން އުޅޭތަން ފެނުނެވެ. ފޮށިތައް ބާލައި އެތެރެއަށް ވައްދަނީއެވެ. ގޭގެ ކޮންމެވެސް ބަޔަކަށް ކުއްޔަށް އައި ބައެކޭ ހިތަށް އެރިއެވެ. އެނބުރި ކޮޓަރިއަށް ވަނީ އެހެންވެއެވެ. ސިނގިރޭޓު ހުލިވިއިރު ހިސާބެއްގެ ހިތްހަމަޖެހުމެއް ނަފްސަށް ލިބުނުހެން ހީވިއެވެ. ނިދުނީ ދެނެވެ.\nއަހަރެންނާއި އަހަރެންގެ އެއްބަނޑުއެއްބަފާ ބޭބެ ރިޟްވާންއާ ދެ މީހުންނަކީ ގްރެޕިކްސްއާއި އެނިމޭޝަންގެ މަސައްކަތް ކުރާ ކުންފުންޏެއް ހިންގާ ބައެކެވެ. ރާއްޖޭގެ ގިނަބަޔަކު ދަންނަ ކުންފުންޏެވެ. އުމުރުން ނަވާރަ އަހަރުގައި އަހަރެން އެ މަސައްކަތުގެ ތެރެއަށް ވަން ގޮތަށް އަދިވެސް އެއީ އަހަރެން އެންމެ ކުރާހިތްވާ މަސައްކަތެވެ. މިހާރު އުމުރުން ތިރީސް އަށް އަހަރު ވެއްޖެއެވެ.\nހެނދުނު ހަތެއްޖެހި އިރު ހޭލައިގެން އަހަރެން ތައްޔާރުވީ އޮފީހަށް ނުކުންނާށެވެ. ކޮފީ މެޝިނުން ތައްޔާރުވެފައި ހުރި ކޮފީ ޖޯޑު ނަގައި އެއްކޯވަރުން ބޯލީމެވެ. އަނގައިގެ ތެރެއަށް ފެތުރިގަތް ހިތިކަން ވަގުތުން ސިކުނޑި ހޭލައްވާލައި ތާޒާ ކުރުވައިފިއެވެ. އެ ޖޯޑު ސިންކަށް ލާފައި އަހަރެން އެޕާޓްމެންޓުން ނުކުތީއެވެ. އެވަގުތު ހޯލްވޭއިން މީހަކު އަންނަހެން ހީވެ ބަލާލި ވަގުތު އަންހެނަކު ފެނުނެވެ. އިސްއޮބާލައިގެން ހުރި ގޮތުން ހީވަނީ އޭނާއަށް އަހަރެން އެތަނުގައި ހުރިކަން އެނގޭތީ ނުބަލަން އަމިއްލަ ނަފްސަށް މަޖުބޫރުކޮށްގެން ހުރިހެނެވެ. ވައަތުގައި ކުޑަކުއްޖެއްގެ ތޮތްޕަކާއި އަވިއައިނެއް އޮތެވެ. ކަނާއަތުގައި ތަޅުދަނޑި ފައްޗެއް އޮތެވެ. އޭނާ އައިސް މަޑުކޮށްލީ އަހަރެންގެ އެޕާޓްމެންޓުގެ ކުރިމައްޗަށް ހުރި އެޕާޓްމެންޓާ ދިމާއަށެވެ. އެ މޫނުގައި ދަންނަ ވައްތަރު ޖެހީ ގާތަށް އައީމައެވެ. އަޖައިބުވީ ވަރުން ދެބުމަ ހިއްލާލެވި ލޯ ބޮޑުކޮށްލެވުނެވެ. އާގަމަވެ އަނގަ ހުޅުވިފައި ހުއްޓާ އޭނާ ތަޅުދަނޑިފަތި ދޮރަށް ހަރާލައިފިއެވެ.\n"ލައިލާ" އަޑުއައީ އަހަރެންގެ ހިތުގެ އެންމެ ފުނުންނެވެ. ސާފުވައިރޯޅިއެއް ފަދަ ހިމޭންކަމާއެކު އޭނާގެ ކަންފަތާ ހަމައަށް ފޯރައިފިކަން ޔަގީންވީ އޭނާ ފަސްއެނބުރި ބަލާލުމުންނެވެ. ހަތަރުކަޅި ބައްދަލުވުމުން އަހަރެންނަށް ހިނިތުންވެވުނީ ބޭއިޚްތިޔާރުގައެވެ. ލިބުނު ހިތްހަމަޖެހުމެއްގެ ބޮޑުކަމުންނެވެ. ނަމަވެސް ލައިލާ ނިކަން އަވަހަށް އިސްޖަހާލީއެވެ. އެ މޫނުން ފެނުނީ ހާސްކަމެވެ.\n"ރީހާން އުޅެނީ މިތާތަ؟" ލައިލާ އަހާލި ގޮތުން ހީވީ އެއީ އޭނާ ގަޔާނުވާ ކަމަކީ ހެނެވެ. އަހަރެން ހޫން ލައްވާލީމެވެ. އަދި ފަރުވާތެރިކަމާއެކު ލައިލާގެ ނިވާކޮށްލެވިފައިވާ ބޮލުން ފެށިގެން ފައިތިލައާ ހަމައަށް ނަޒަރު ހިންގާލީމެވެ.\n"ދަނީ..." ލައިލާ ނިކަން އަވަހަށް ބުނެލިއެވެ. އަދި ތަޅުވަޅަށް ޖަހާފައި ހުރި ތަޅުދަނޑި އަނބުރާލައި އެޕާޓްމެންޓުގެ ދޮރުފަތް ހުޅުވާލައި އެތެރެއަށް ދެމިގަނެއްޖެއެވެ. އަހަރެންނަށް އެއްޗެއް ބުނާނޭ ފުރުޞަތު ނުދީއެވެ.\nއޮފީހަށް އައިސް ވަނުމާއެކު ބޭބެ ރިޟްވާން ގޮވާލިއެވެ. އޭނާގެ މޭޒުދޮށުގައި އަހަރެން އައިސް އިށީނުމުން ބުނެލިއެވެ.\n"ރީހާންމެން ބައިގައި ހުރި އެޕާޓްމެންޓް ކުއްޔަށް ދޫކޮށްލައިފިން އިނގޭ، ހިސާންގެ ފްރެންޑެއް އެތަނުގައި ހުންނަނީ، އޭނާ އެމީހުން ގެނައީ ވެސް، އަހަރެން ހުރީ ރީހާންއާ އެމީހުން ބައްދަލުކޮށްދޭން، އެކަމަކު ކުއްލި ގޮތަކަށް ހިސާން އެ މީހުން ގެނައީ، އެގްރިމެންޓު ވެސް އޭނާ ހަދައި ފައިސާ ވެސް ހުރީ ޓްރާންސްފާ ކޮށްފައި... އަހަރެން ދެކޮޅު ނުހެދީ ހިސާންގެ ރަޙުމަތްތެރިއަކަށްވެފައި އަނެއްކާ އެކަނި އުޅޭ ދެމައިންނަށްވީމަ" ރިޟްވާން ބުންޏެވެ. އަހަރެން އުޅޭ ތަނުގައި ހުހަށް ހުންނަ އެޕާޓްމެންޓް ކުއްޔަށް ދޭން ރިލްވާނާ ހަވާލުކުރީ ޚުދު އަހަރެންނެވެ. ކަނޑައެޅި ޝަރުތަކަށްވީ ގިނަބަޔަކު އުޅެގެންނުވާނޭކަމެވެ. ބަރާބަރަށް އަހަރެންނަށް ކުލި ލިބެންވާނޭކަމެވެ. ނަމަވެސް އެތަނަށް އަންނާނީ ލައިލާކަމެއް ނުދެނަހުރީމެވެ. ހިސާންއަކީ ރިޟްވާނުގެ އަންހެނުންނެވެ. ލައިލާއަކީ ހިސާންގެ ރަޙުމަތްތެރިއެއްކަން މި އެނގުނީ އަދިކިރިޔާއެވެ. މަޑުމަޑުން ބޯޖަހާލައި "ރަނގަޅު" ކަމަށް އަހަރެން ބުނީމެވެ.\nއޮފީސް ނިންމާފައި އަހަރެން ގެއަށް އައިސް އެޕާޓްމެންޓަށް ވަނުމުގެ ބަދަލުގައި ލައިލާ އުޅޭ ބައިގެ ދޮރާ ދިމާއަށް ބަލަން އިރުގަނޑު ހުރެފައި އެތެރެއަށް ވަނީމެވެ. ލައިލާއާއި އަހަރެން މި ބައްދަލުވީ ދިހަ އަހަރު ފަހުންނެވެ. ލައިލާ ފެނުމުން އަހަރެންނަށް ބަޔާންކުރާން ދަތި ގޮތްތަކެއްވީ އޭނާއަކީ އަހަރެންގެ ފުރަތަމަ ލޯތްބަށްވީމައެވެ. އޭރުގެ ލައިލާއާއި މިހާރު އަހަރެންނަށް މިފެނުނު ލައިލާ ވަރަށް ތަފާތެވެ. ފަންސަވީސް އަހަރުގެ ލައިލާގެ އަޖައިބުވާފަދަ ރީތި ބުޅި އިސްތަށިގަނޑެއް އޮންނާނެއެވެ. ހަށިގަނޑުގެ ބައްޓަން އޭނާއަށްވުރެ ފުރިހަމަ އަންހެންކުއްޖަކު އަހަރެން ނުދެކެވެ. ނަމަވެސް މިހާރު އޭނާ ހުރީ ޝޯލްއަކުން ބޯނިވާކޮށްފައެވެ. ހަށިގަނޑުގެ ލޫޅާފަތިކަން ގެއްލި ފަލަވެފައެވެ. ކަކުލާ ހަމައަށް އަންނަ ދިގު ގަމީސް ހުރިލެއް ދޫކަމުން ވަކިން ފަލަކަމަށް އޭނާ ދައްކައެވެ. އަހަރެންނަށް އޭނާއާ ފުރަތަމަ ބައްދަލުވީ އަހަރެންގެ ބައްޕަގެ ގެ ހަދަންވެގެން ކުއްޔަށް ބަދަލުވި ދުވަސްކޮޅު އެ ގޭ ދޮށުންނެވެ. ހިމަ ގޯޅިގަނޑަކުން ނުކުންނާތީއެވެ. އޭނާއާ އެކުވެރިކަން އުފެދި ލޯބި ހުށަހެޅީ އަހަރެންނެވެ. ނަމަވެސް އޭނާ ބޭނުންވާ ފަދަ ޒުވާނަކަށް އަހަރެންނުވިއެވެ. ލައިލާ އެދޭ ފަދަ ޒުވާނެއްގެ ގައިގާ ހުންނަންޖެހޭނީ ކޮންކަހަލަ ސިފަތަކެއްތޯ އަހަރެން ސުވާލު ވެސް ކުރީމެވެ. ނަމަވެސް އޭނާ އެ ސުވާލަށް ޖަވާބެއް ނުދިނެވެ. މަޑުމަޑުން އަހަރެންނާ ދުރުވީއެވެ. އަހަރެން ވެސް އޭގެ ދުވަސްކޮޅެއް ފަހުން ގެ ހެދިގެން ގެއަށް ބަދަލުވީއެވެ. އެހެންވިޔަސް ލައިލާ މަތިން ހަނދާންނައްތައެއް ނުލެވުނެވެ. އޭނާގެ ބޯކޮޅު ބަލަމުން ހިނގަނިކޮށް ލައިލާ ކުއްޖަކާ ލޯބީގެ ގޮތުން ގުޅުނީއެވެ. ކައިވެނި ވެސް ކުރީއެވެ. އެހިސާބުން އަހަރެން ލައިލާގެ ޚަބަރު ބެލުން ހުއްޓާލީއެވެ.\nހަފްތާއެއް ފަހެވެ. މާޒީގެ ޚިޔާލުތަކުން ހިތުގައި ވަޅުޖެހިފައި އޮތް ޖަޒުބާތުތައް ހިލިއްޖެއެވެ. ބޭބެގެ ވާހަކަތަކުން އަހަރެންގެ ހިތަށް އުނދަގޫވެއްޖެއެވެ. އެކަނިއުޅޭ ދެމައިންނޭ ބުނީމައެވެ. ލައިލާގެ ފިރިމީހާއާއި ޢާއިލާ ކޮބާބާއެވެ. މިއަދު ވެސް އޮފީހުން އައިސް އެތައް އިރަކު ދޮރުމަތީ ހުރެވުނީ މި ޚިޔާލުތަކަށް ގެއްލިފައެވެ. އަހަރެންގެ ގާތަށް ލައިލާ ގެނެސްދިނީ ތަޤުދީރެވެ. އެހެންވެ ދެއަތްއުރާލައިގެން ސުވާލުތައް ސިކުނޑީގައި ފުނިޖައްސައިގެން ހުރުމަކުން ފައިދާއެއް ނުކުރާނޭކަން އެނގޭތީވެ ކުރިޔަށް ފިޔަވަޅު އެޅީމެވެ. ލައިލާ އުޅޭ ބައިގެ ދޮރުގައިވި ބެލްޖަހައިފީމެވެ. ދެފަހަރަކު ފިތަށް އޮބާލިފަހުން ދޮރުހުޅުވާލިއެވެ. ދޮރުފަތުގެ އެތެރެއިން ޗޭނުކޮޅު އަޅުވާފައި ހުރުމުން އެއްކޮށް ދޮރުހުޅުވިގެނެއް ނުދެއެވެ. އެ ދޭތެރެއިން ބަލަން ހުރީ ލައިލާއެވެ.\n"ރީހާން" ލައިލާ މިފަހަރު ވެސް އަހަރެންގެ ނަން ކިޔާލީއެވެ. އިތުރު އެއްޗެއް ނުބުންޏެވެ.\n"އެތެރެއަށް ވަނުމަށް ދަޢުވަތެއް ނުދޭނަންތަ؟ އެކުވެރިކަން ވެސް ހަނދާންނެތުނީތަ؟" އަހަރެން ކުޑަކޮށް ހިނިއައިސްފައި ހުރެ ބުނީމެވެ. ލައިލާ އިރުކޮޅަކު ބަލަން ހުރެފައި ދޮރުފަތުގެ ޗޭނުކޮށް ނައްޓާލިއެވެ.\n"ވަދޭ... އަދި މިއުޅެނީ ހަމައަކަށް ނޭޅިގެން" ލައިލާ މިހެން ބުނިއިރު އޭނާގެ އަޑު ވެސް ބަދަލުވެފައިވާހެން ހީވިއެވެ.\nސޯފާގައި އިށީނީ އަހަރެން އަމިއްލައަށެވެ. ލައިލާ އެއްވެސް އެއްޗެއް ނުބުނެއެވެ. އެތެރެއިން ކުޑަ ފިރިހެން ކުއްޖަކު ދުވެފައި ނުކުތެވެ. އަހަރެން ފެނި ވަގުތުން ހުއްޓި ބަލަންފެށިއެވެ. އެއީ ދަރިފުޅުތޯ އެހުމުން ލައިލާ ބޯޖަހާލިއެވެ.\n"ލައިލާ... އަހަރެން ފެނުނީމާ އުނދަގޫވަނީތަ؟" ލައިލާގެ ހިމޭންކަން ފެނި އަހަރެން ސުވާލުކުރީމެވެ. ލައިލާ ޖަވާބެއް ނުދިނެވެ. ހިމޭނުން ހުރެފައި ދެން އިވުނީ ނޭފަތް އެތެރެއަށް ދަމާލިއަޑެވެ. އޭނާ ރޮނީއެވެ. އަހަރެން ތެދުވެގެން އައިސް ލައިލާގެ އަތުގައި ހިފައިގެން ގެނެސް ސޯފާގައި ބޭންދީމެވެ.\n"އަހަރެންނަށް އެހުނީ އަހައިގެންނުވާނޭ އެއްޗެއްތަ؟" އަނެއްކާ ވެސް އަހަރެން ސުވާލުކުރީމެވެ. ނޫނެކޭ ބުނުމަށް ލައިލާ ދެފަރާތަށް ބޯހޫރުވާލިއެވެ.\n"މި ވީ ދެއަހަރު އަހަރެންގެ ހަނދާނުން ނުފިލި މީހަކީ ތީ، ރީހާންއާ މެދު އަހަރެން ކަންތައްކުރިގޮތާމެދު އަބަދު ވިސްނެނީ" ރޮވިފައި އިނދެ ލައިލާ ބުންޏެވެ. އިތުރު ހައިރާންކަމެއް އަހަރެންނަށް ލިބުނެވެ.\n"ކީއްވެ އަހަރެންނާމެދު ވިސްނެންވީ" އަހަރެން އެހީމެވެ.\n"ރީހާންގެ ލޯބި އަހަރެން ޤަބޫލުނުކުރީ ލޫތްއާ ގުޅެން ބޭނުންވެފައި ހުރިވަރުން، އޭނާ ކަމުދިޔަވަރުން، އޭނާ ރީތިވެފައި ސްމާޓްކަމުން، ރީހާން އަހަރެންނާ ހެދި އުޅުނުވަރު އެނގޭއިރު ވެސް އެއިން އެއްވެސް ކަމެއް އޭރު މުހިންމުނުވީ، ރީހާންގެ އެއްވެސް ކަމެއް އެނގޭކަށް އަހަރެންގެ ކުޑަ ވެސް ޝައުގުވެރިކަމެއްނެތް... މިތަނުގެ އެގްރިމެންޓުގައި ސޮއިކުރިއިރު ތަނުގެ ވެރިފަރާތުގެ ނަމަކަށް ރީހާން އޮތުމުން، ސިފަވީ ތި ސޫރަ... އެކަމަކު ހިޔެއްނުކުރަން މީގެ ދިހަ އަހަރުކުރީން އަހަރެންނަށް ލޯބި ހުށަހެޅި ރީހާންއަށް ވެދާނޭ" ލައިލާ ދައްކާ ވާހަކައެއް އަހަރެންނަށް މާބޮޑަކަށް ދޭހައެއްނުވިއެވެ. އޭނާ މަޑުކޮށްލާފައި އަނެއްކާ ވެސް ވާހަކަދައްކަން ފެށިއެވެ.\n"އަހަރެންނާ ކައިވެނިކުރިތާ ގިނަ ދުވަހެއްނުވެ ލޫތު ވަޒީފާއިން ކަނޑާލައިފި، އޮފީހުގެ ފައިސާގެ މައްސަލައެއްގައި، ބަންދުކުރާ ހިސާބަށް ކަންތައް ދިއުމުން އެ ފައިސާ އަނބުރާ ދައްކައިދިނީ އޭނާގެ ޢާއިލާ މީހުން، ލޫތުގެ ރީތިކަމަކީ ހަމައެކަނި ބޭރުފުށުގެ އޮފެއްކަން އެނގުނީ ކައިވެނީގެ ފަހުން، އޭނާގެ ޢާއިލާއާއި އަހަރެންގެ ޢާއިލާ ވެސް ތިބެނީ ލޫތު ދެކެ ނުރުހިފައި، ވަޒީފާއަކަށް ނުގޮސް އަހަރު ދުވަހު ހުރެފައި ދިޔައީ ރިސޯޓަކަށް، އެތަނުން އޭނާ ރައްޓެހިވީ ސްޕާގައި އުޅޭ ނޭޕާލު ކުއްޖަކާ، އޭރު އަހަރެން ބަނޑު ވެސް ބޮޑުވެއްޖެ، އަހަރެންނާއި ޢާއިލާގެ މީހުންނަށް ވެސް ނޭނގި އޭނާ މާލެ އައިސް އެ އަންހެންކުއްޖާއާއެކު އުޅެފައި އަނެއްކާ އެނބުރި ރިސޯޓަށް އެބަދޭ... އެކަން އެނގުނީ ޢާއިލާމީހެއްގެ ރައްޓެއްސެއް ބުނީމަ... ދަރިފުޅު އުފަންވީ ދިރިއުޅުން ހަމަނުޖެހުމެއްގައި ވަނިކޮށް، އަހަރެންގެ މަންމައާއި ބައްޕައާއި ދޮންތަ ތިބެނީ ލަންކާގައި، އަހަރެންގެ ފަރާތުގައި އަޅާލާނޭ މީހަކު ނެތް، ލޫތުގެ ދަރިއަކު ހުއްޓެއްކަމަކު އެކުއްޖާއަށް ޓަކައި އޭނާ ދެއިނގިލި ކުރިން ހިފާލައިފައި ވެލިފުކެއްހާ މިންވަރު ވެސް ނުދޭ، އެ ޢާއިލާ މީހުން އެއްޗެހި ކިޔާތީ ގެއަށް ނުވެސް ވަދޭ، އަހަރެންނާއި ދަރިފުޅުގެ ޚަރަދުތައް އެމީހުން ބަލަހައްޓަނީ، އެކަމުގެ ސަބަބުން އެމީހުންގެ ތެރޭގައި އޮތް މަސްލަހަތު ވެސް ގެއްލެމުންދިޔައީ... އަހަރެން ޝަކުވާކުރުމުން ލޫތު އެންގީ ދަރިފުޅު ގޮވައިގެން ނުކުމެގެން ދިއުމަށް، އަހަރެންނަކީ އޭނާގެ އަނތްބެއްނޫންކަމަށް... ދަރިފުޅުގެ ޚަރަދެއް ނުދެވޭނެކަމަށް، ދަރިއަކު ލިބުނީ އޭނާ އެކަމަށް ތައްޔާރުނުވަނީސްކަމަށް، އެހެންވެ އެ ޒިންމާއެއް ނުއުފުލޭނެކަމުގައި... ވަރިކުރީމަ ލޫތުގެ ޢާއިލާ ގާތުން ދުރަށް ދިޔައީ، މިހާރު އަހަރެންނާއި ދަރިފުޅުގެ ކަންކަން ބަލަހައްޓަނީ ބައްޕައާއި ދޮންތަ" ލައިލާގެ އަޑުގައިވި ތުރުތުރުން އޭނާއަށް ކޮއްފައިވާ އަސަރު އަހަރެންނަށް ރަނގަޅަށް ސާފުވިއެވެ. ހިތަށް ތަދު ވެސް ވިއެވެ. މިހާ ނިކަމެތި ހާލެއްގައި ލައިލާ އިންކަން އެނގުނީމައެވެ.\n"ދެން ކީއްވެ އަހަރެންގެ މަތިން ހަނދާންވާންވީ، އަހަރެންނަށް ލައިލާ ހިތުގައި ޖެހޭފަދަ ކަމެއް ކުރެވިފައި އޮތީތަ؟" އަހަރެން އެހީމެވެ.\n"އަހަރެންގެ ލޯތްބަށް އެދި ފަސްފަހަތުން ރީހާންނޫން ފިރިހެނަކު ނުހިނގާ، ހިތަށް އެރީ އެ ދުވަހު ރީހާންގެ ލޯބި ޤަބޫލުކުރެވުނުނަމަ އަހަރެންނަށް މިހާރު ޖެހިފައި މިއިން ހާލު ޖެހިދާނެބާއޭ، ނޫނީ އަހަރެން އެދޭފަދަ ހަމަޖެހޭ ދިރިއުޅުމެއް ލިބުނީސްބާއޭ... އެކަމަކު ވަގުތު ފާއިތުވެއްޖެކަން އެނގޭ... ނަމައަކުން ވާނޭ ފައިދާއެއްނެތް، އަހަރެންނަށް މަޢާފުކޮށްދީ ރީހާން، އެދުވަހު އަހަރެން ބޮޑާވެގަތީ ރީހާން ހުށަހެޅި ލޯތްބަށް ފުރަގަސްދީ އެއަށްވުރެ ފުރިހަމަ ލޯތްބެއް ހޯދުމަށް، އާޚިރުގައި ފިލާވަޅެއް ލިބުނީ އަހަރެންނަށް، ފެނުނު ފުރިހަމައަކަކީ ގިރިޓީ ކުރެވިފައިވާ ދަޅައެއްކަން އެނގުނީ މާފަހުން، ދުށް ހުވަފެން ސީދާވުމުގެ ޢަލާމަތްތައް ފެނިފައި ވެސް އެވީ ބިލާހަކަށް... ރީހާން ފެނުމުން ކުރިމަތިލާން ނުކެރުނީ އަހަރެންނަށް، އުނިކަމެއްހުރިއްޔާ ހުރީ އަހަރެންގެ، ރީހާންގެއެއްނޫން" ލައިލާ ބުންޏެވެ.\nލައިލާގެ ވާހަކަތަކަށް އަހަރެން ފުންކޮށް ވިސްނާލީމެވެ. ލައިލާއަށްފަހު އަހަރެން ދެކުއްޖަކާ ގުޅޭން އުޅެފައި ވެސް ކަމުނުގޮސްގެން ދުރުވީއެވެ. ތެދަށް ބުނަންޏާ ހިތުގައިވީ ލައިލާގެ ސޫރައާ އެއްވަރުނުވީއެވެ. އޭނާދެކެ ވެވުނު ލޯބީގެ ބާރު ގަދައީއެވެ. އެ ހަނދާންތައް ނެރެ އެއްލާލަން ކުޅަދާނަނުވީއެވެ. އޭގެ ހެކި ފޯނުގައި އަދިވެސް އެބަހުއްޓެވެ. ދަރިއަކުލިބި ލައިލާގެ ސިފައަށް ބަދަލު އައިސްފައިވީ ނަމަވެސް އަހަރެންގެ ހިތުގައި ޖަހާ ވިންދު ބަދަލެއްނުވިއެވެ. އެ ހިތުގައި ހިނގާ ޝުޢޫރުތަކަށް ބަދަލެއް ނާދެއެވެ. ލައިލާ ފެނިލުމުން ވެސް އަހަރެންގެ ޖަޒުބާތުތައް އުތުރުގަތްކަން އިޙްސާސް ކުރެވުނެވެ. މީ އަހަރެންގެ ލޯތްބަށް ތަޤްދީރު ދިން ދެވަނަ ފުރުޞަތެކެވެ.\n"އަހަރެން އަދިވެސް ލައިލާ ބޭނުމޭ ބުނެފިއްޔާ" އަހަރެން ބުނެލީމެވެ. ރޮވިފައި އިން ލައިލާ ބަލާލީ ޤަބޫލުނުކުރެވިގެންނެވެ. އަހަރެން ލޯ މަރާލައި ބޯޖަހާލަމުން ލޯ ހުޅުވާލީމެވެ. ލައިލާއަށް ޔަގީންކަން ދިނުމުގެ އިޝާރާތެއްގެ ގޮތުންނެވެ.\n"ރީހާން... ވަރަށް ގިނަ ކަންތައްތައް ބަދަލުވެއްޖެ، އަހަރެންގެ ތިން އަހަރުގެ ކުއްޖަކު ވެސް އެބަހުރި، އަހަރެން މީ އޭރު ރީހާން ދުށް ފަންސަވީސް އަހަރުގެ ލައިލާއެއްނޫން... އެކަން ހިނގިފަހުން މިހާރު ދިހަ އަހަރު ފާއިތުވެއްޖެ، ދިރިއުޅުމަކީ ސަމާސާއެއްނޫން" ލައިލާ މާޔޫސްވިއެވެ.\n"ތި ބަދަލުތަކާއެކު ވެސް އަހަރެން މިހުރީ ލައިލާ ބަލައިގަންނަން، މިހާ ދުވަސްވީއިރު އަހަރެންގެ ހަޔާތަށް ބައިވެރިއަކު ނާދޭ، އަހަރެންނާ ހަމައަށް ލައިލާ ގެނެސްދިނީ ތަޤުދީރު، މި އަހަރެމެން ދެމީހުންނަށް ވެސް ތަޤުދީރު ކޮށްލި އިޝާރާތެއް، ދިން ދެވަނަ ފުރުޞަތެއް... އަހަރެން ލައިލާގެ އަތުގައި ހިފުމަށްފަހު ދުލެއްނުކޮށްލާނަން، ލައިލާއާއި ލައިލާގެ ދަރިފުޅަށް ހިމާޔަތްދޭނަން، ތި ދެމައިންގެ ޒިންމާތަކުގައި އަހަރެން ހިފާނަން، ލައިލާ... އަވަސް އަރުވާލެވެނީހެން ހީވާނަމަ، މި ގުޅުމަށް ވަގުތުދޭން މިހުރީ ތައްޔާރަށް، ލައިލާ ރުހޭނަމަ" އަހަރެން އެގޮތަށް ނިންމީ އެއީ އަހަރެން އެދިއެދި ހުރި ކަމަކަށްވީމައެވެ. މިފަހަރު ލައިލާ ދެކޮޅެއް ނުހެދިއެވެ. އެހެންނަމަވެސް އޭނާ އެދުނީ އަވަސް އަރުވާލާފައި ކައިވެނި ކުރުމުގެ ބަދަލުގައި ދުވަސްކޮޅަކު މަޑުކޮށްލުމަށެވެ. އެ ނިންމުމާ އަހަރެން ރުހި ޤަބޫލުވީމެވެ. --- ނިމުނީ


Raajje Ah Udha Araafaane, Bodu Sarahahdhakah Hudhu Samaal Nerefi - Vaguthu\nވައި ގަދަވެ، ކަނޑުތައް ވެސް ގަދަވާނެ ކަމަށް ލަފާކޮށް، ހއ.އަތޮޅާއި ތ.އަތޮޅާއި ދެމެދުގެ ސަރަހައްދުތަކަށް މޫސުމާއި ބެހޭ ގައުމީ އިދާރާ އިން ހުދު ސަމާލު (ވައިޓް އެލާޓް) ނެރެފިއެވެ.\nމޫސުމާއި ބެހޭ ގައުމީ އިދާރާ އިން މިރޭ ވަނީ އުދައިގެ އަސަރު ކުރާނެ ކަމަށް ލަފާކޮށް، ހުރިހާ ފަރާތްތަކަކުން ވެސް މޫސުމަށް ސަމާލުވުމަށް އިލްތިމާސް ކުރައްވާފައެވެ. ދިޔަވަރު އެންމެ ބޮޑުވާނީ މެންދަމު 03:37 އާއި ހަވީރު 16:33 ގައެވެ.\nހުދު ސަމާލު ނެރެފައި ވަނީ މިރޭ 22:30 އިން މެންދަމު 03:30 އަށެވެ.\nAlert White for average winds of 19-24 mph with rough sea condition. pic.twitter.com/0BKLSYtdHC\n— Maldives Meteorology (@MetMaldives) June 26, 2020\nމޫސުމާއި ބެހޭ ގައުމީ އިދާރާ އިން ވިދާޅުވީ ކުރިއަށް އޮތް 24 ގަޑިއިރު ވެސް އުތުރާއި މެދުރާއްޖެތެރޭގެ އެކިހިސާބަށް ގުގުރުމާއެކު ވިއްސާރަކުރާނެ ކަމަށާއި އަދި ބައެއް ރަށްތަކަށް ބޯކޮށް ވާރޭ ވެހުން އެކަށީގެން ވާކަމަށެވެ. އަދި ދެކުނުގެ ބައެއް ރަށްތަކަށް ގުގުރުމާއެކު ކެރީގެ އަސަރު ފޯރާނެކަމަށް ލަފާކުރެވެއެވެ.\nހުޅަނގާއި ހުޅަނގުއުތުރުން، މެދުރާއްޖެތެރެއާއި އުތުރު އަތޮޅުތަކަށް ގަޑިއަކު 13 މޭލާއި 23 މޭލާ ދެމެދުގެ ބާރު މިނުގައި ވައިޖެހޭނެ ކަމަށް ލަފާ ކުރެވެއެވެ. ދެކުނު އަތޮޅުތަކަށް ހުޅަނގުދެކުނާއި ހުޅަނގުން ގަޑިއަކު 8 މޭލާއި 18 މެލާ ދެމެދުގެ ބާރުމިނުގައި ވައިޖެހޭނެ ކަމަށައި އަދި ވިލާގަނޑުގައި ގަޑިއަކު ގާތްގަނޑަކަށް 45 މޭލު ބާރުމިނަކަށް ވައިގަދަވުން އެކަށީގެންވާ ކަމަށް މޫސުމާއި ބެހޭ އިދާރާ އިން ވިދާޅުވިއެވެ.\nމެދުރާއްޖެތެރެއާއި އުތުރު އަތޮޅުތަކުގެ ކަނޑުތައް އާންމުގޮތެއްގައި ގަދަވާނެ އެވެ. އަދި ދެކުނު އަތޮޅުތަކުގެ ކަނޑުތައް އާދައިގެވަރަކަށް ގަދަވެފައި ވިލާގަނޑުގައި ގަދަވާނެ އެވެ.


Hiya Sarahahdhugai "Hakuru Bonee" Huhdha Hoadhaigen Tha? - Vaguthu\nއިދިކޮޅު ޕީޕީއެމް އިން ހުޅުމާލޭ ހިޔާ ސަރަހައްދުގައި ޖަލްސާއެއް ބާއްވަން ނިންމުމާއިއެކު ޖަލްސާއަށް ހުރަސް އެޅުމުގެ މަސައްކަތް ސަރުކާރުން މިއޮތީ ފަށާފައެވެ. ފުރަތަމަ އެޗްޑީސީގެ ބަޔާނަކުން ދިން އިންޒާރަށް ޕީޕީއެމް އިން ސަމާލުކަމެއް ނުދީ ޖަލްސާގެ ތައްޔާރީތައް ފެށީ ބުދަ ދުވަހު ހަވީރުއެވެ. އެއާއިއެކު ފުލުހުންގެ ދެތިން ފައުޖު އެސަރަހައްދަށް ގޮސް މުޅި ސަރަހައްދު ބަންދުކޮށް، ބެރިކޭޑް ޖަހައި، ކުށުގެ ވެއްޓެއްހެން ޓޭޕް ދަމައި، ކޮންމެ ބެރިކޭޑެއް ބަލަހައްޓަން ފުލުހަކު ބަހައްޓައިފިއެވެ. ފުލުހުންގެ ވެސް ނިންމުމަކަށްވީ އެޗްޑީސީގެ ހުއްދަ ހޯދުމެއް ނެތި ހިޔާ ސަރަހައްދުގައި ޕީޕީއެމް އިން ޖަލްސާއެއް ބާއްވައިގެން ނުވާނެއެވެ. ހުއްދަ ނެތި އެއްވެސް ކަމެއް ނުކުރެވޭނެ ކަމަށް ފުލުހުން ވިދާޅުވެއެވެ. ރަނގަޅު ވާހަކައެކެވެ. ނަމަވެސް ފުލުހުންގެ މިނިންމުމާއިއެކު އުފެދޭ ސުވާލުތައް އެބަހުއްޓެވެ.\nހިޔާ ފްލެޓްތަކުގައި މީހުން ދިރިއުޅެން ފެށިތާ ތިން މަސްދުވަސް ފާއިތުވެގެން ދިޔައީއެވެ. ފްލެޓްތަކުގެ ތިރީގައި ވެހިކަލް ޕާކް ކުރަން އޮތް ޖާގަ އާއި ސިޑިތަކުގެ މަތީގައި ޒުވާނުން މަސްތުވާތަކެތި ބޭނުން ކުރަން ބިއްޖެހިފައި ތިއްބާ ފެނިފައި ވަނީ މަދެއްކޮށެއް ނޫނެވެ. އެތައް ބަޔަކު އެމައްސަލަ ފުލުހުންނަށް ރިޕޯޓް ކޮއްކޮށް ވަރުބަލިވެއްޖެއެވެ. ފޮޓޯ އާއި ވީޑިއޯތައް މީޑިއާގައި އާއްމު ކޮށްފިއެވެ. ނަމަވެސް ފުލުހުން ކަހާ ކަންފަތް ހިރުވާވެސް ނުލައެވެ. އެއީ ކީއްވެ ހެއްޔެވެ؟ ހިޔާ ފްލެޓްތަކުގައި މަސްތުވާތަކެތި ބޭނުން ކުރަން ފުލުހުން ނުވަތަ އެޗްޑީސީން ހުއްދައެއް ދީފައި އޮތީ ހެއްޔެވެ؟ އެފަދަ ހުއްދައެއް ނެތްނަމަ ޔަގީނުން ވެސް ފުލުހުން އެކަން ހުއްޓުވާނެތާއެވެ. ޕީޕީއެމްގެ ޖަލްސާ ހުއްޓުވަން ފުލުހުން ނިންމި ނިންމުން މަސްތުވާތަކެތީ ބޭނުން ކުރުމުގެ މައްސަލައަށް ތަދުބީރު ކުރުމުން އުފެދޭ ސުވާލަކީ މިއީއެވެ.\nހިޔާ ފްލެޓްތަކުގެ ސަލާމަތީ ކަންކަން ބަލަހައްޓަން ފުލުހުން އެކަށީގެންވާ މަސައްކަތެއް ނުކުރުމުގެ ނަތީޖާއަކަށް ވެފައި ވަނީ އެތަން ހަމައެކަނި މަސްތުވާތަކެތީގެ ހާއްޔަކަށް ވެގެން ދިއުމެއް ނޫނެވެ. ފްލެޓްތަކުގެ ފިނިޝިން މަސައްކަތް ނިންމަން އެތައް ބަޔަކު ދަރަނިވެރިވެގެން ހޯދި އެތައް މުދަލެއް ވެސް ވަގަށް ނަގައިގެން ގެންގޮސްފިއެވެ. ދޮރުތަކުގެ ތަޅު ހަލާކު ކޮށްލައިގެންނާއި އަދި އެހެނިގެން ގޮތް ގޮތުން ވެސް އެތައް ވައްކަމެއް ކޮށްފިއެވެ. މިކަމުގެ ކަންބޮޑުވުންތައް ރައްޔިތުން ފާޅުކުރަމުން އަންނަތާ އެތައް ދުވަހެއް ވެއްޖެއެވެ.\nހިޔާ ފްލެޓްތަކުގައި މީހުން ދިރިއުޅެން ފެށުމަކީ ސަރުކާރަށް ނޭނގި ތިއްބާ ކުއްލިއަކަށް ކުރިމަތިވި ކަމެއް ނޫނެވެ. ހިޔާ ފްލެޓްތަކަށް މީހުން ވަންނަން ތައްޔާރުވަމުން އަންނަ ކަމާއި، އެތަނުގައި 6800 ފްލެޓަށް 35000 އެއްހައި މީހުން ދިރިއުޅުން ބަދަލުކުރާނެ ކަމީ އެންމެނަށް ވެސް އެނގޭ، އަދި ސަރުކާރަށް މާބޮޑަށް ސާފުވެފައި އޮންނާނެ ކަމެކެވެ.\nނަމަވެސް ދައުލަތުގެ ބަޖެޓުން ކޮންމެ އަހަރަކު ބިލިއަނަކަށް ވުރެ ރުފިޔާ ހަރަދު ކުރަމުންދާ ފުލުހުންގެ މުއައްސަސާ އިން ވެސް އެކަމަށް އެއްވެސް ތައްޔާރެއް ނުވިއެވެ. ފްލެޓްތަކުގައި މީހުން ދިރިއުޅެން ފެށިއިރު ޕޮލިސް ސްޓޭޝަނެއް ނެތެވެ. މިހާރު ފުލުހުންގެ ހިދުމަތް އެސަރަހައްދުގައި ފަށާފައި ވީނަމަވެސް އެތަނުގެ އާބާދީ އާއި އެއްވަރަށް، އަދި ސަރަހައްދުގެ ބޮޑު މިނާއި އަޅައި ބަލާއިރު އެކަށީގެންވާ އަދަދަކަށް ފުލުހުން ނެތް ކަމަށް ފުލުހުން ވަނީ ވިދާޅުވެފައެވެ.\nމުޅި ސަރުކާރާއި ހަވާލުވެގެން، ހުރިހާ ކަމަކަށް ގޮތްފާޑު ވިދާޅުވަމުން ގެންދަވާ ރައްޔިތުންގެ މަޖިލީހުގެ ރައީސް މުހައްމަދު ނަޝީދު ނޮވެމްބަރ މަހުގެ 24 ވަނަ ދުވަހު ވިދާޅުވީ ހިޔާ ފްލެޓްތަކުގެ ސެކިއުރިޓީ ބެލެހެއްޓުމަކީ އެއްވެސް ސަރުކާރަކަށް ކުރެވޭނެ ކަމެއް ނޫން ކަމަށެވެ. "އަންނަން އޮތް ސަރުކާރުތަކުން ވެސް ހިޔާ ފްލެޓުގެ އަމަން ބެލެހެއްޓުމަށް އުޅޭނެ. ނޫޅޭ އެއްވެސް ސަރުކާރެއް ނޯންނާނެ. އެކަމަކު އެއީކީއެއް ކުރެވޭނެ ނުވަތަ ކުރަން ފަސޭހަ ބާވަތުގެ ކަމެއްގެ ގޮތުގައެއް އަޅުގަނޑަށް ޔަގީން ކަށަވަރު އެއްވެސް ސަރުކާރަކުންނެއް އެއްބަހެއް ނުވާނެ،" ރައީސް ނަޝީދު ވިދާޅުވި އެވެ.\nހިޔާ ފްލެޓްގެ ސަލާމަތީ ކަންކަން ބެލެހެއްޓުމާއި ގުޅޭ ގޮތުން ސެޕްޓެމްބަރ މަހުގެ 22 ވަނަ ދުވަހު ރައްޔިތުންގެ މަޖިލީހުގެ ކޮމެޓީއެއްގައި ކޮމިޝަނަރ އޮފް ޕޮލިސް މުހައްމަދު ހަމީދު ވިދާޅުވީ 16 ޓަވަރުގެ ސަލާމަތާއި ރައްކާތެރިކަން ބެލެހެއްޓުމަށް 56 ފުލުހުން ބޭނުންވާނެކަމަށެވެ. އެދުވަހު ކޮމިޝަނަރު ވިދާޅުވީ އެއަދަދަށް ފުލުހުން، ފުލުހުންގެ މުއައްސަސާގައި ނެތް ކަމަށެވެ.\nނަމަވެސް އިއްޔެ ފެނިގެން ދިޔައީ އެމަންޒަރެއް ނޫނެވެ. ސަރުކާރުން ބޭނުން ވުމުން ހިޔާ ފްލެޓް ސަރަހައްދުގައި ބޭނުން ވަރަކަށް ހަރަކާތެރިވާނެ ފުލުހުން ފުލުހުންގެ މުއައްސަސާގައި ތިބި މަންޒަރެވެ. އިއްޔެ ހަވީރުން ފެށިގެން ހިޔާ ފްލެޓް ސަރަހައްދު ވަށައިގެން ފުލުހުން ތިބެގެން، އެސަރަހައްދުގެ ސަލާމަތީ ކަންކަން ނިކަން ފުރިހަމަ އަށް ބަލަހައްޓަވައިފިއެވެ. އެހެންކަމުން އެނގިގެން މިދިޔައީ ހިޔާ ފްލެޓް ސަރަހައްދުގައި ކުށްކުރުން އިންތިހާއަށް ދާއިރުވެސް އެސަރަހައްދުން ފުލުހަކު ނުފެނިގެން އުޅެނީ ފުލުހުންގެ މުއައްސަސާގައި ފުލުހުން ނެތިގެން ނޫން ކަމެވެ. ހިޔާ ފްލެޓް ސަރަހައްދުގައި ދިރިއުޅޭ މީހުންނަށް ތުރާލެއް ކުރިމަތި ކުރެވެން އޮތީ ފުލުހުން ވެސް އެތަނަށް ނުގޮސް ކުށުގެ ވެށީގައި އުޅޭ މީހުން ބޭނުން ކޮންމެ ކަމެއް ކުރުމުގެ ފުރުސަތު ފަހިކޮށްދީގެން ކަމަށް ވާތީ ފުލުހުން އެތިއްބެވީ އެފުރުސަތު ތަނަވަސް ކޮށްދީގެންނެވެ.\nދިވެހި ފުލުހުންގެ ޚިދުމަތުގެ ޤާނޫނުގައި ބުނެފައި އޮންނަނީ ފުލުހުންނަކީ ޤާނޫނުއަސާސީއާއި، ޤާނޫނުއަސާސީ ގައި ބަޔާންކޮށްފައިވާ ދުސްތޫރީ ހަމަތަކާއި، އިންސާނީ ޙައްޤުތަކާއި ކަރާމަތަށް އިޙްތިރާމުކުރުމާއެކު ޤާނޫނުގެ ހުކޫމަތުގެ ތެރެއިން ހިދުމަތް ދޭން އޮންނަ މުއައްސަސާއެއް ކަމަށެވެ.\nއެހެން ކަމަށް ވާނަމަ ޤާނޫނު އަސާސީގެ 21 ވަނަ މާއްދާ އިން ކޮންމެ ދިވެހި ރައްޔިތަކަށް ކަށަވަރު ކޮށްދޭ ދިރިހުރުމުގެ ޙައްޤާއި އަމިއްލަ މިނިވަންކަމާއި ނަފްސު ރައްކާތެރިކުރުމުގެ ޙައްޤު ހިޔާ ފްލެޓްތަކުގައި ދިރިއުޅޭ މީހުންނަށް ކަށަވަރު ކޮށްދިނުމުގައި ފުލުހުން ވަމުންދާ އިހުމާލުގެ ޒިންމާ ނަގާނީ ކާކު ހެއްޔެވެ؟\nފުލުހުންގެ ޤާނޫނުގައި ރާއްޖޭގެ ޤާނޫނު އަސާސީއާއި އެއްވަރުގެ ދަރަޖައެއް ބައިނަލްއަޤުވާމީ އިންސާނީ ހައްޤުތަކަށް ދީފައި އެބައޮތެވެ. އެހެން ލިޔެވިފައި އޮތްއިރު މިހާރު ކުރިއަރާފައި މިއޮތް ގައުމުތަކުން އިންސާނީ ޙައްޤުތަކުގެ އަސާސް ކަމުގައި ބަލައިގަންނަ ޔުނިވާސަލް ޑެކްލަރޭޝަން އޮފް ހިއުމަންރައިޓްސްގެ ހަތް ވަނަ މާއްދާގައި ބުނެފައި އޮންނަ އެއްވެސް ތަފާތު ކުރުމެއްނެތި، ޤާނޫނުގެ ހަމަހަމަ ރައްކާތެރިކަން ލިބިގަތުމުގެ ޙައްޤު، ކޮންމެ މީހަކަށް ލިބިގެންވާ ކަމަށެވެ. އެރައްކާތެރިކަން ކަށަވަރު ކޮށްދީފައި އޮތް މާއްދާ އިން ލިބޭ ރައްކާތެރިކަމުގެ ހައްގު ހިޔާ ފްލެޓްތަކުގައި ދިރިއުޅޭ މީހުންނަށް ފޯރުކޮށްދިނުމުގައި ފުލުހުންނާއި ދައުލަތުގެ މުއައްސަސާތަކުން ވަމުންދާ އިހުމާލުގެ ޒިންމާ ނަގާނީ ކާކު ހެއްޔެވެ؟\nފުލުހުންގެ މުއައްސަސާ ޖަވާބުދާރީ ކުރުވަން އޮތް ފުލުހުންގެ ބޯޑު ކޮބައި ހެއްޔެވެ؟ ރައްޔިތުންގެ މަޖިލިސް ކޮބައި ހެއްޔެވެ؟ މަޖިލީހުގެ ރައީސް ކޮބައި ހެއްޔެވެ؟ ހޯމް މިނިސްޓަރު ކޮބައި ހެއްޔެވެ؟ ރައީސުލްޖުމްހޫރިއްޔާ ކޮބައި ހެއްޔެވެ؟\nމަންޒަރު ރީތި ކުރުމުގެ ބޭނުމެއް ނެތެވެ. ފެންނަ މަންޒަރަކީ ހިޔާ ފްލެޓްތަކުގައި ދިރިއުޅޭ މީހުންނަށް ކުރެވެން އޮތިއްޔާ އޮތް ޖެއްސުމެއް ސަރުކާރުގެ ހުރިހާ މުއައްސަސާ އަކުން ވެސް ކުރަމުން އަންނަ މަންޒަރެވެ. އެހެން ނޫންނަމަ ތިން އަހަރު ދުވަސް ފާއިތުވެގެން ދިޔައިރު ހިޔާ ފްލެޓް ސަރަހައްދުން ފެންނާނީ މިހާރު އެފެންނަ މަންޒަރެއް ނޫނެވެ. ސަރުކާރުގެ ހެޔޮ ނިޔަތެއް އޮތް ނަމަ އެސަރަހައްދުގައި އަބަދުވެސް އެކަށީގެންވާ އަދަދަކަށް ފުލުހުން ބޭތިއްބޭނެއެވެ. ސެކިއުރިޓީ ކެމެރާތައް ހަރުކުރެވޭނެއެވެ. މަގުތަކުގައި ތާރު އެޅޭނެއެވެ. ވިޔަފާރި ކުރާނެ ފިހާރަތައް ހުންނާނެއެވެ. ކެފޭ ރެސްޓޯރެންޓްތައް ހުޅުވޭނެއެވެ. އަސާސީ ހިދުމަތްތައް ގާއިމު ކުރެވޭނެއެވެ. މިއިން އެއްވެސް ކަމެއް ނުވެ އޮތީ ސަރުކާރުގެ ހެޔޮ ނިޔަތެއް ނެތުމުންނެވެ. މިކަންކަން ނުކުރެވި އޮތީ ސަރުކާރަށް ހުއްދައެއް ނުލިބިގެންނެއް ނޫނެވެ. މިކަންކަން ނުކުރެވި އޮތީ މިކަންކަން ކުރަން ބޭނުން ނުވުމުންނެވެ.\nނަމަވެސް ސަރުކާރުން ހަނދާން ކުރަން ޖެހޭ ކަމެއް އެބައޮތެވެ. އެއީ މިއަދު ހިޔާ ފްލެޓަށް ސަރުކާރުން ވަމުންދާ އިހުމާލުގެ އަގު ސަރުކާރުން އަދާކުރަން ޖެހޭނެއެވެ. އެއަގު އަދާކުރަން ޖެހޭނީ 2023 ގެ ރިޔާސީ އިންތިހާބުގައި ކަމަށް ވެސް ވެދާނެއެވެ. ނުވަތަ އެއަށް ވުރެ ކުރިން ކަމަށް ވެސް ވެދާނެއެވެ.\nޑިސެމްބަރު 9, 2021 12:01\nވަރަށް ފުރިހަމަ ލިޔުމެއް، އާދަމް ނަވާޒު.\nޑިސެމްބަރު 9, 2021 12:33\nމިހާރު އެމީހުން ތެޅިފޮޅެނީ. ސަލާމަ ސަލާމް ސަލާމް\n“ބޮވެންވާނެ. ބޯން އެބަ ޖެހޭ” - މުރައިދޫ ގަނޑުވަރުގެ ރަސްގެފާނު\nޑިސެމްބަރު 9, 2021 12:37\nނިންމާލަމުން ހާދަ ވަރުގަދަ އިންޒާރެއް ދެއްވާފައި ތި އޮތީ! ވިސްނާ ފިކުރު ކުރާބަޔަކަށް ހެޔޮ ނުބައި އިންގޭނެ ކަމަށް ދެކެން!\nޑިސެމްބަރު 9, 2021 12:45\nހުޅުމާލެ ޕްލެޓްބިލްޑިންގް ތަކުގެ ސިޑިގޮޅިތަކައްވަދެ މަސްތުވާތަކެތި ބޭނުންކުރަންތިބުން އާންމުވެ އެތަންތާ ދިރިއުޅޭމީހުން ބޮޑު ބިރުވެރިމެއްގަތިބެން ޖެހިފަވަނީ ބިލްޑިންގްތަކުން ކަރަންޓްކެޑުމާ ފެންކަންޑާލުން ފަދަކަންކަން އެމީހުން ހިންގަމުންދާއިރު މިކަންކަން ފުލުހުންނަކައްވެސް ނުހުއްޓުވޭ އެޗްޑީސީއަކުންވެސް އަޅައެއްނުލާ ދޭޖަވާބަކީ ގާނޫނީކުށެއްކޮއްފިނަމަ އެޗަޑީސީއައް އެމީހުނާދޭތެރޭ ދައުވާކުރެވިދާނެޔޭ. ގާނޫނީކުށަކައްވަނީ ކިހާވަރެއްވީމަތޯ މީމިހާރު އުފެދޭސުވާލެއް.\nޑިސެމްބަރު 9, 2021 12:53\nހުޅުމާލެ މަގުމަތީ އަދިދުވާރުމަތީ ސުކުލްތަކުކާރީ ހިނގާއެތައް ގާނޫނާއގަވާއިދާހިލާފު އަދިއެތައްބޭރުމީހުނެއްއުޅޭ އެކި⁶ންތައްތަކުގަ ވެސްގާނޫނާހިލާފައް ރާއްޖެއުޅޭ ގޫޅާލީ ހަލޯކޮންބޭފުޅެއްތޯ މީހޯދަދޭތަން ވަރައްދެރަ މީހާރުވެސްދަނީ މަޝްވަރާކުރެވެމުން ކީއްކުޜާނީ ބޯޑެއްނެއް ރޮނގެއްނެއް ގަވާއިދެއްނެއް ހުޅުމާލެ އަޅުގަނޑުމެންކުރާނެކަމެއްނެއް ތިކޮޅުންވެސް ގުޅާލާ އެޗައް ދެން މަތީބުރި ފާނާ ތަށިންލީކުވާ ނަޖިސް ތިރީ ފުލޯގެ ފާހާނާތަޝިމަތީ ހުއްނަމީހާބޮލާ އަނގަޔައް ނަޝީދުއެޅިކަމައްދައުވާކުރާ ޗައިނާފުލެޓްތަކުން ގުޅީ އެޗްނަގާފަ ބުނާނެ މިއައްނަނީ ބަލަން މިހާލުގަ އެތާމީހުންއުޅޭތާ 10 އަހަރުދެންވާނީ ވަރައްގިނަ ފޮޓޯއާވީޑިއޯތައްވެސް މީހުންގެންގުޅޭ މިތަންތަނުގެ މީލާރިނެގުައްފަހު އެތަނުންކުރާގޮތަކީ ނުކެރޭނެ އެޗް އިންބުނަން ކޮއްމެދުވަހަކު މީހުންގުޅާފަ ނުބަވައޭ ބޮލައްނަޖިސް ފާބާތީ\nMale ga hakuru bonee City Council ge Hudda hodhaigentha\nޑިސެމްބަރު 9, 2021 12:55\nބަލަ ތިޔަބުނާ މުހައްމަދު ނަޝީދު ބުނީ ބުރިޖެއް ނޭޅޭނޭ. ކާކުތޯއޭ ގަބޫލު ކުރާނީ ކިހިނަކުންތޯއޭ އެކަމުގެ އިންޖިނިއަރުން ހޯދަނީ. ކަންކޮށްފަ އެއޮތީ ފެންނަން. ފުލް ސެކިއުރިޓީގަ ބޭސްފަރުވާއަށް ދިޔައީ ނޭޅޭނޭ ބުނި ބުރިޖުގަ. ކަންކުރަން އެނގޭ މީހުންނާ ނޭނގޭ މީހުން އުޅޭނެ. ނޭނގެންޏާ އެނގޭ މީހުންކައިރީ އަހައިގެން ދަސްކުރާނީ ނޫނީ އެނގޭ ބަޔަކާ ހަވާލުކޮށްފަ ގޭގަ އޮންނާނީ އަނގަ ނުތަޅުވާ.\nޑިސެމްބަރު 9, 2021 12:56\nސާބަސް ވަގުތު. ކަލޭމެންގެ ފެންވަރު އިނގިއްޖެ. މިވަރު ގަމާރު ހަބަރެއް ދުނިޔޭގެ އެއްވެސް ނޫހެއްގަ އަދި ނުޖަހާ. ޕުލިޓްޒަރ ހޯދަން ޔާމިނު ކައިރިއަށްދޭ އަވަހަށް.\nސަތޭކައިގެ ބަރާބަރު ލިޔުމެއް. މީ ނޫސްވެރިންނަކީ. ހައްގަށް ނިކަންކެރިގެން މިހެންލިޔަން ނޫސްވެރިންނަށް ގޮވާލަން.\nޑިސެމްބަރު 9, 2021 12:59\nމިއޮތީ މިލިޓަރީ ސްޓޭޓެއް. ސޯލިހަށް ކިތައް ދުވަހު ވެރިކަމުގައި ދެން ހުރެވޭނެބާ؟\nޑިސެމްބަރު 9, 2021 13:01\nއިދިކޮޅުން ކޮންމެ ހަފްތާއަކު އިއުލާނު ކުރާތި ހިޔާ ސަރަހައްދުގައި ޖަލްސާ ބާއްވާކަމަށް. އޭރަށް، ހިޔާގައި ދިރިއުޅޭ ރައްޔިތުންނަށް،4ދުވަހަށް ރައްކާތެރި މާހައުލެއް ލިބޭނެނު.\nއިދިކޮޅު ހަރާކާތެއް ނެތިއްޔާ ފުލުހުންބުނާނެ ޕާޓޭންނާ ވަގުންގެ ކަންތައް ބަލަހައްޓަން ފުލުހުންނާ ރިސޯސްއެއް ނެތޭ! މިހާރު އެބައެނގެއެއްނު ފުލުހުން އޮތްވަރު ތަކެތި އޮތްވަރު.\nޑިސެމްބަރު 9, 2021 13:02\nފުލުހުންގެ މުއައްސަސާގެ މައްޗަށް ދައުވާ ކުރަންޖެހޭ. އެމީހުންގެ ސަބަބުން ރައްޔިތުންނަށް ލިބޭ އަނިޔާއަށް އެތަނުގެ ވެރިން ޒިންމާވާންޖެހޭނެ.\nޑިސެމްބަރު 9, 2021 13:27\nވަރަށް ފުރިހަމަ ލިޔުމެއް ކަމެއް ކުރަން ނޭގޭބަޔަކަށް އެއްކަމެއްކުރާކަށްވެސް ނޭގޭނެ ބަޖެޓު ދިރުވާލާއިރުވެސްކޭހުރިހާ ގޮތެއް ރަތްޔަތުން ތިބީ ބަލަން ބޯބުރާންތި ސަރުކާރުއިސްތިއުފާދީފައި ކުރެވޭނެ މީހުން ނާއި ހަވާލުކުރޭ ލަފުގަހިފާބޭލުމުގެކުރިން\nޑިސެމްބަރު 9, 2021 14:29\nލިޔުން ބުނާގޮތުން ހަކުރު ބޯމީހުން ޕީޕީ ކުދިންނާއެއްވަރު ކޮއްލީތާ\nޑިސެމްބަރު 9, 2021 14:45\nމާލޭގަ ހަކުރެއް ނުބޮއެތަ؟ ސުރުހީ ކިޔައިފަ ހަބަރު ކިޔަން ފޫހިވެގެން ނުވެސް ކިޔަން.\nޑިސެމްބަރު 9, 2021 15:45\nސާބަހޭ ނަވައްޓޭ. 100ކައިގެ ސުރުހީއެއް. ތި ސުރުހީ ކިޔާފަ ފުލުހުންޖެހޭނީ ހަމަ ވަގުތުން ފުލުހުންގެ ޔުނީފޯމު ބާލާފަ އިސްތިއުފާދޭން.\nޑިސެމްބަރު 9, 2021 18:19\nބެލެހެއްޓޭނެ ކީއްވެ ނުބެލެހެއްޓެންވީ އެއީބޔާމީނުގެ ވެރިކަމުގަ ފަށާފަވާ ކަމަކަށްވާތީބާ! ބަލަ ޔާމީނަކަސް އަންނިއަކަސް އިބޫއަކަސް ރައްޔިތުން ނަށް ކޮށްދޭ ކަންތައް. ބޮލުން ނައްޓާ ލީމަ ހުރިހާ ކަމެއް ނިމުނީ ތިމާއަށް އެބަހުރި ވިއްޔަ މީހަކށް ބަލާވެސް ނުލެވޭފަދަ ރައްކާތެތި ގެއަކާއި އަދި ކޮންމެ އިނގިއްޔަކަށް ބޮޑީ ގާރޑެއް. ޜައްޔިޔުން ބިކަ ތެޅެންވީ. ޥަރަށް ތާހިރެއްނު\nޑިސެމްބަރު 9, 2021 19:18\nތިން އަހަރު ދުވަސް ވެގެން ދިޔަ އިރު ކެފޭ ރެސްޓޯރެންޓް، ކެމެރާ އާއި ފިހާރައެއް ނޯންނާނެއޭ ލާދީނީ ނަޝީދުގެ ބަހަށް ހެއްލިގެން އުމްރާނީ ތަރައްގީ ބޭނުމެއް ނޫނޭ ކިޔައި ސަރުކާރު ބަދަލު ކޮއްލީމަ\nޑިސެމްބަރު 9, 2021 20:07\nހަކުރުބޯން ހުއްދަ ނަގަންޖެހެނީ ކޮންމުއަށް ސަސާއަކުން\nޑިސެމްބަރު 10, 2021 16:23\nޑިސެމްބަރު 10, 2021 16:52\nތިބުނި މީހުންގެ ކުރިމަތީގަ އަހަރުމެންނަކީ އެއްވެސް ބިޔަކަށް ނުވާކަން ހާމަވެއްޖެއެވެ އަހަރުމެންނާ ޖެހޭނީ ރިޔާސީ އިންތިހާބުގައެވެ ނަމަނަމަ ހަދާންކުރާތި އންތިހާބަށް ކައިރިބެގެން އަންނައިރު އަހަރުމެންނާހިސާބަށް ވޯޓްހޯދަން ނާންނާތި\nޑިސެމްބަރު 11, 2021 15:23\nވެރިން ވެރިކަން ކޮއްފައި ތިބޭ ބޭފުޅުންގެެ ދަރިން ކޮއްކޮއިން ބޮނީ ހުއްދަދީގެން މަސްތުވާތަކެތި ދީގެންތޯ؟\nޑިސެމްބަރު 12, 2021 11:56\nފިރުއައުނެކޭ ސޯލިހެކޭތަފާތެއްނެތް މީނަވެސް ހީކުރަނީ ދުނިޔެނިމެންދެން އިންޑިއާގެ އެހީގައި ވެރިކަން ކުރެވޭނެ ކަމަށް.\nޑިސެމްބަރު 15, 2021 10:17\n56 ފުލުހުން އިންޑިޔާއިން ގެންނަންވީނު... ފުލުހުން ގެމުވައްސަސާގަ ކިތައް ފުލުހުންތޯ ތިބީ...ކަންކަން ނުބައްޏާ އިސްތިެުފާދެއްވާ.. އެތަނަށް ބޭނުންވާނީ 20 މީހުން އެތަން ބަލަހައްޓަން.. އެހެންވީމަ 55 މީހުންތާ އުޅެނީ..ކޮވިޑްޖުރުމަނާ ކޯށޤ ތަޅަންވީމަ ވަރަށޤ ފުލުހުން ގިނަދެއްތޯ\nޑިސެމްބަރު 15, 2021 10:19\nލިޔުމުގެ ނިންމާލުން ވޯޓްލާދުވަހު ކިޔާލުމަށް ރައްކާކުރައްވާ..ވ ރަނގަޅުވާޙަކައެއް. ސަރުކާރުން ދެން ކުލިކުޑަކުރިއަސް މިމީހުންނަށޤ ވޯޓްނުދެއްވާތި. ހަމަހޮވޭއިރަށޤ ކުލިޑަބަލަކުރާން ވިސްނާ ބޭފުޅުންނޭ\nޑިސެމްބަރު 15, 2021 14:23\nހަކުރު ބޯން ޖެހޭތަ ހުއްދަ ހޯދަން؟ ހަކުރު ބޯން ހުއްދައަށް އެހެން އޮވޭތަ؟ ހަކުރު ބޯން ހުއްދަދޭ އިދާރާއެއް އޮވޭތަ؟ ދައްކާނެ ވާހަކައެއް ނެތިއްޔާ ބަސްއަހާލައިގެން ގޭގަ ތިބެބަލަ.! ނޫނީ ޔާމިނާއެކު ހައްޖަށް ދޭބަލަ!


Majileehu Ge Hudhdha Aa Eku Idhikolhu3Member Aku Maavashu Gai! - Vaguthu\nރައްޔިތުންގެ މަޖިލީހުގެ މެންބަރުން ދާއިރާގެ ރައްޔިތުންގެ ކައިރިއަށް ވަޑައިގަތުމަށާއި ސިޔާސީ ހަރަކާތްތައް ހިންގެވުމަށް ދަތުރު ކުރެއްވުމަށް މަޖިލީހުގެ އިދާރާއިން ދޭ ހުއްދައިގެ ދަށުން އިދިކޮޅު ޕީޕީއެމްއާއި ޕީއެންސީގެ ތިން މެންބަރަކު މަޖިލީހުގެ ޖަލްސާތަކުގައި ބައިވެރިވަޑައިނުގެން ލ.މާވަށަށް ވަޑައިގެންފިއެވެ.\nމަޖިލީހުގެ މިއަދުގެ ޖަލްސާ ފަށްޓަވަމުން މަޖިލީހުގެ ރައީސް އަދި ކުރީގެ ރައީސް މުޙައްމަދު ނަޝީދު ވިދާޅުވި ގޮތުގައި މާވަށަށް ވަޑައިގެންފައިވާ އެއް މެންބަރަކީ މާވަށު ދާއިރާގެ މެންބަރު، ޕީއެންސީގެ ނައިބު ރައީސް މުޙައްމަދު ސައީދެވެ. ދެން ވަޑައިގަތީ ޕީޕީއެމްގެ ނައިބު ރައީސް އަދި ނައިފަރު ދާއިރާގެ މެންބަރު އަޙްމަދު ޝިޔާމްއާއި، ފަރެސްމާތޮޑާ ދާއިރާގެ މެންބަރު ޙުސައިން މުޙައްމަދު ލަޠީފްއެވެ.\nތިން މެންބަރުން މާވަށަށް ވަޑައިގެންނެވީ ކައުންސިލް އިންތިހާބުގައި މާވަށު ކައުންސިލް ރައީސްގެ ވޯޓް އެއްވަރުވުމުން އެއްވޯޓް ފޮއްޓެއްގެ ވޯޓް އަންނަ ހޮނިހިރު ދުވަހު އަލުން ނަގަން ހަމަޖެހިފައި އޮތުމުންނެވެ.\nރައްޔިތުންގެ މަޖިލީހުގެ ގަވާއިދު މިހާރު ބައްޓަން ކުރެވިފައި އޮންނަ ގޮތުން، އިންތިޚާބުތަކުގެ ކެމްޕޭނަށާއި ދާއިރާގެ ރައްޔިތުންނާއި ބައްދަލު ކުރުމަށާއި އެހެނިހެން ސިޔާސީ ހަރަކާތްތައް ވެސް ހިންގެވުމަށް ދަތުރު ކުރުމަށް މަޖިލީހުގެ އިދާރާއިން ހުއްދަ ދޫކުރާނެއެވެ. އެދަތުރުތައް ކުރުމަށް މަޖިލީހުގެ މެންބަރުން ސަލާން ވިދާޅުވާން ނުޖެހޭ ގޮތަށެވެ.\nނަވާރަވަނަ ރައްޔިތުންގެ މަޖިލީހުގައި އެކުލަވާލި މަޖިލީހުގެ އާ ގަވާއިދުގައި އޮންނަ ގޮތުން މަޖިލީހުގެ މެންބަރުން ބައިވެރިވަޑައިނުގަންނަވާ ޖަލްސާތަކަށް އެ މެންބަރުންގެ މުސާރައިން އުނިކުރެވޭނެއެވެ. އެއީ ސަލާން ވިދާޅުނުވެ ބައިވެރިވެވަޑައިނުގަންނަވާ ޖަލްސާތަކަށެވެ. އެހެންވެ، ސަލާން ވިދާޅުވެ ބައެއް މެންބަރުން ގިނަ ޖަލްސާތަކަކަށް ވަޑައިނުގަންނަވައެވެ. ސަލާން ވިދާޅުނުވެ ވެސް ޖަލްސާތަކަށް ވަޑައިނުގަންނަވާ މެންބަރުން ވެސް އެބަ ތިއްބެވިއެވެ.\nރައްޔަތުންގެ މަޖްލީސް ގެރިޔާސަތުން އިތުރު ފުޅުހައްދަވައިފި ؟؟ މިހާރު ޖަލުސާގާތިބީ މެންބަރުންގެ ފޮޓޯތޯ؟؟ އެއީ މާވަށު ފަރެސް މާތޮޑާ ނައިފަރު ދާއިރާ؟؟ މީދެންބޮޑުވަރު ހާދަބިރެއްގަނޭ ބޮޑުވަޒީރު؟؟ރައްޔަތުންގެ ތަމުސީލުކުރާމީހުންވެރިންގެ އިހްލާސްތެރިކަން ކޮބައިދެންއިންސާ؟ދޮގުވެސް މިހާރުވަނީ އުފަލަކަން؟؟\nއޭޕްރީލް 28, 2021 14:01\nވަގުތު ނޫސްވެރިކަން ހާދަ ޖެހެލުންވޭމިސަރުކާރުދެކެ ހަމަބިރުގަންނަނީ ނުކެރޭ ކޮލަމްގައި ޖަހަންނުކެނީތަ؟؟


Queenslandge Great berrier reef export fisheries licence baathil koffi | Masverin Media\nކުއިންސްލޭންޑުގެ ގްރޭޓް ބެރިއާ ރީފް އެކްސްޕޯޓް ފިޝަރީޒް ހުއްދަ ބާތިލްކޮށްފި\nއޮސްޓްރޭލިއާގެ ކުއިންސްލޭންޑުގެ ގްރޭޓް ބެރިއާ ރީފް އެކްސްޕޯޓް ފިޝަރީޒް ލައިސަންސް ބާތިލްކޮށްފިއެވެ.\nއޮސްޓްރޭލިއާގެ މައި ސަަރުކާރުން ކުއިންސްލޭންޑު ކަމާބެހޭ ފަރާތްތަކަށް ދޫކޮށްފައިވާ ގްރޭޓް ބެރިއާ ރީފް އެކްސްޕޯޓް ފިޝަރީޒް ލައިސަންސް ބާތިލްކޮށްފައިވަނީ ކޮމަންވެލްތުން ކަނޑައަޅާފައިވާ އުސޫލުތައް ތަންފީޒުނުކުރާތީއެވެ.\nމިކަން އޮސްޓްރޭލިއާގެ މައި ސަރުކާރުގެ އެންވަޔަރަމަންޓް މިނިސްޓަރު ސޫސަން ލޭ ވަނީ ކުއިންސްލޭންޑުގެ އެގްރިކަލްޗަރ މިނިސްޓަރ މާކް ފާރނާއަށް ސިޓީ އަކުން އަންގާފައެވެ. މިސިޓީގައި ވާގޮތުން ކުއިންސްލޭންޑަށް ދީފައިވާ ގްރޭޓް ބެރިއާ ރީފް އެކްސްޕޯޓް ފިޝަރީޒް ލައިސަންސް ބާތިލްކޮށްފައި ވަނީ އޮސްޓްރޭލިއާގެ އެންވާރަމަންޓް ޕްރޮޓެކްޝަން އެންޑް ބަޔޮ ޑަޔަވާރސިޓީ ކޮންސަވޭޝަން ގަނޫނާއި، ކޮމަންވެލްތުގެ މުއާހަދާތަކާއި ހިލާފުވާތީކަމަށެވެ.\nއޮސްޓްރޭލިއާގެ މައި ސަރުކާރުން ބުނީ މިކަން ތަންފީޒުކޮށް، ގްރޭޓް ބެރިއާ ރީފް އެކްސްޕޯޓް ފިޝަރީޒް ލައިސަންސްގެ ދަށުން ދީފައިވާ ހުއްދަތައް ބާތިލް ވާނީ މިމަހުގެ 30 ފަހުކަމަށެވެ. އަދި އެތާރީހަށްފަހު ކުއިންސްލޭންޑަށް ނިސްބަތްވާ ކަނޑުގެ ވަކި ސަރަހައްދުތަކުގައި އެކްސްޕޯޓުކުރުމަށް މަސްވެރިކަން ނުކުރެވޭނެއެވެ. މިސަރަހައްދުތަކުގައި މަސްވެރިކަން ކުރުން މަނާކޮށްފައިވަނީ މަސްވެރިކަން ކުރާ ބައެއް ފަރާތްތަކުން ހިމާޔަތްކުރެވިފައިވާ ބައެއް ބާވަތުގެ މަހާއި، އެހެނިހެން ތަކެތި ބާނާ ވިޔަފާރިކުރާކަމުގެ ރިޕޯޓްތައް ކުރާތީއެވެ. އަދި މިސަރަހައްދުގެ ތިމާވެއްޓަށް ނުރައްކާތެރިވާ ގޮތައް މަސްވެރިކަން ކުރާތީއެވެ. މިސަރަހައްދުގައި ހިމާޔަތްކުރެވިފައިވާ މަހާއި އެކި އެހެނިހެން ދިރޭ ތަކެތި އުޅަނދުތަކުން ބާނާތީ، އެކަމާއި ދެކޮޅަށް ކަނޑުގެ ދިރުންތައް އާލާކުރުމާއި، ހިމާޔަތްކުރުމުގެ މަސައްކަތްކުރާ އެކި ޖަމިއްޔާ ޖަމައަތްތަކުން މިއަހަރުގެ ޖެނުއަރީ މަހުން ފެށިގެން ދަނީ އަޑު އުފުލަމުންނެވެ.\nއޮސްޓްރޭލިއާގެ މައި ސަރުކާރުގެ އެންވަޔަރަމަންޓު މިނިސްޓަރު ސޫސަން ލޭ ވިދާޅުވީ މިސަރަހައްދަށް ދީފައިވާ ރީފް ފިޝަރީޒް ހުއްދަ ބާތިލްކުރަންޖެހުނީ 2018 ގައި އޮސްޓްރޭލިއާގެ މައި ސަރުކާރާއި ސަަރަހައްދީ ސަރުކާރުތަކުގެ މެދުގައި އެއްބަސްވެފައިވާ ކަންކަމާއި ކުއިންސްލޭންޑުގެ ކަމާބެހޭ ފަރާތްތަކުންވެސް ހިލާފުވެފައިވާތީކަމަށެވެ. އަދި ކުއިންސްލޭންޑުގެ ކަނޑުގެ ސަރަހައްދުގައި ހިނގާފައިވާ ކަންކަމުގެ ސަބަބުން ދެމެހެއްޓެނިވި ގޮތެއްގައި މަސްވެރިކަން ކުރުމަށް ބާރުއަޅާ، މިދާއިރާއިން އޮސްޓްރޭލިއާއިން ހޯދިފައިވާ ކާމިޔާބިތަކަށް އަސަރުކޮށްފައިވާކަމަށެވެ. އޭނާ ވިދާޅުވީ ގިނަ އުޅަނދުތަކަކުން ގަވައިދާ ހިލާފު އަމަލްތައް ހިންގާއިރު، ކުއިންސްލޭންޑުގެ ކަމާބެހޭ ފަރާތްތަކުން އެކަމާއި މެދު ފިޔަވަޅު އަޅާފައި ނުވާކަމަށެވެ.\nމިކަމުގެ ރައްދުގައި ކުއިންސްލޭންޑުގެ ސަރުކާރުން ބުނީ ކުއިންސްލޭންޑުގެ ކަނޑުގެ ސަރަހައްދުގައި ކުރާ މަސްވެރިކަމަކީ ދެމެހެއްޓެނިވި އަދި ހުރިހާ ގާނޫނުތަކާއި ގަވައިދުތަކަށް ފެތޭ މަސްވެރިކަމަކަށް ހެދުމަށް މަސައްކަތް ކުރަމުންދާކަމަށެވެ. އަދި ބައެއް މިފަދަ ގަވައިދާ ހިލާފުވާ ފަރާތްތަކާޢިމެދު ހަރުކަށި ފިޔަވަޅު އަޅާނެކަމަށެވެ\nމަސްކިރާ ބަނދަރު: 21 ސެޕްޓެމްބަރ 2020\nމަސްކިރާ ބަނދަރު: 20 ސެޕްޓެމްބަރ 2020\nދ. ބަނޑިދޫ "ޑެއިޒީ ވިއު"\nގއ. ގެމަނަފުށީ "މަރުހަބާ"\nފ. ބިލެއްދޫ "ކަޅިރަވަ 3"


India gai beyvi Justin Bieber ge concert kamaku nudhiya | Mihaaru\nއިންޑިއާގައި ޖަސްޓިން ބީބާ ޝޯ ހުށަހަޅަނީ\nއިންޑިއާގައި ބޭއްވި ޖަސްޓިން ބީބާގެ ކޮންސަޓް ކަމަކުނުދިޔަ\n13 މެއި 2017 - 07:144comments\nކެނެޑާގެ ޕޮޕް ސްޓާ ޖަސްޓިން ބީބާ ފުރަތަމަ ފަހަރަށް އިންޑިއާގައި ބޭއްވި ކޮންސަޓާ މެދު ބޮލީވުޑް ބައެއް ތަރިން ހިތްހަމައެއް ނުޖެހެ އެވެ. މިދިޔަ ބުދަ ދުވަހުގެ ރޭ މުމްބާއިގެ ޑީވައި ޕާޓިލް ސްޓޭޑިއަމްގައި އޮތް މި ކޮންސަޓް ބަލަން ބޮލީވުޑް ތަރިންގެ ތެރެއިން އާލިއާ ބަޓް، މަލައިކާ އަރޯރާ ޚާން، ޖެކްލީން ފެނާންޑިސް، އަރްބާޒް ޚާން، ބިޕާޝާ ބާސޫ އަދި އަރްޖުން ބިޖިލާނީ ފަދަ ތަރިން ދިޔަ އެވެ. މީގެ ތެރެއިން ދަރިން ތިބި މީހުން ދަރިން ގޮވައިގެން ދިޔައިރު އާއިލާގެ އެންމެން ގޮވައިގެން ދިޔަ މީހުން ވެސް މަދެއް ނޫނެވެ.\nމި ޝޯގެ ޓިކެޓެއް 4،000 ރުޕީސް އަށް ވިއްކާފައި ވާއިރު ބެކްސްޓޭޖަށް ދާން ބޭނުން މީހުންނަށް ޓިކެޓް ވިއްކާފައިވަނީ 76،000 ރުޕީސް އަށެވެ.\nޝޯ ބަލަން ގާތްގަނޑަކަށް 45،000 މީހުން ވަދެފައިވާއިރު ބޮލީވުޑް ބައެއް ތަރިން ވަނީ ޝޯއާ މެދު ހިތްހަމަނުޖެހިގެން ތަފާތު ޓުވީޓްތައް ކޮށްފަ އެވެ. އޭގެ ތެރޭގައި ފިލްމީ ބަތަލާ ސޮނާލީ ބެންޑްރޭ ހިމެނެ އެވެ. ސޮނާލީ ކުރި ޓްވީޓެއްގައި ޝޯގެ އިންތިޒާމްތައް ދޯހަޅިކަމުން ފާޑުކިޔާފައިވެ އެވެ. އަދި ޝޯ ބަލަން ދިޔަ ހޭދަކުރި ވަގުތު ބޭކާރު ކަމަށް އޭނާ ބުނެފައިވެ އެވެ.\nފިލްމީ ތަރި ބިޕާޝާ ބާސޫ އާއި އޭނާގެ ފިރިމީހާ ކަރަން ސިންގް ގްރޯވަރަށް ވެސް މި ޝޯ ކަމަކު ނުދިޔަ އެވެ. އެހެންވެ އެތަނަށް ވަންތާ ފަސް ވަރަކަށް މިނިޓް ތެރޭގައި އެމީހުން ވަނީ އެނބުރި ގޮސްފަ އެވެ.\nސޮނާލީ ގެ ޓުވީޓެއް\nޖަސްޓިން ބީބާގެ ޝޯ ބަލަން ދިޔަ ވަރަށް ގިނަ ފޭނުން ބުނީ އެ ޝޯގައި ޖަސްޓިން ލަވަ ކިޔާފައި ނުވާ ކަމަށާއި ލަވަ ޖަހައިގެން، ލަވަތަކަށް ތުން ތެޅުވީ ކަމަށެވެ. އެހެންވެ ހަގީގީ ކޮންސެޓެއް ބަލައިގެން ލިބެންވީ ހިތްހަމަޖެހުން ނުލިބުނު ކަމަށް ގިނަ ބަޔަކު ބުނެފައިވެ އެވެ.\nއިތުރު ލިޔުންތައް ޖަސްޓިން ބީބާ ބޮލީވުޑް


Anna aharu B. atoll gai 285 million rufiyaa ge projects\nއަންނަ އަހަރު ބ. އަތޮޅުގައި 285 މިލިއަން ރުފިޔާގެ މަޝްރޫއު\nއަންނަ އަހަރަށް ލަފާ ކުރާ ދައުލަތުގެ ބަޖެޓް ސަރުކާރުން މިއަދު ރައްޔިތުންގެ މަޖިލީހަށް ހުށަހެޅިއިރު، ބ. އަތޮޅުގައި ޕީއެސްއައިޕީގެ މަޝްރޫއުތަކަށް އަންނަ އަހަރު 285 މިލިއަން ރުފިޔާ ހޭދަކުރަން ނިންމައިފަ އެވެ.\nއަންނަ އަހަރު ބ. އަތޮޅުގައި ޕީއެސްއައިޕީގެ މަޝްރޫއުތައް ހިންގަނީ މައިގަނޑު 10 ދާއިރާގެ ތެރެއިން7ދާއިރާއަކުންނެވެ. އޭގެ ތެރޭގައި ހައުސިން އާއި ތިމާވެށީގެ މަޝްރޫއުތަކާއި އިޖުތިމާއީ އަދި ސިނާއީ މަޝްރޫއުތަކުގެ އިތުރުން ތައުލީމާއި ސިއްހަތު އަދި ދީނީ ހިދުމަތްތަކާއި އިޖުތިމާއީ ރައްކާތެރިކަމުގެ މަޝްރޫއުތައް ހިންގާ ގޮތަށް ވަނީ ހަމަޖައްސައިފަ އެވެ.\nބަޖެޓް ފޮތުގައިވާ ގޮތުގައި މާލޭ ސަރަހައްދުގައި 3.3 ބިލިއަން ރުފިޔާގެ މަޝްރޫއު ހިންގާއިރު އަތޮޅުތަކުގައި 2.5 ބިލިއަން ރުފިޔާގެ މަޝްރޫއު ހިންގާނެ އެވެ. އަތޮޅުތަކަށް ބަލާއިރު އެންމެ ބޮޑު ހޭދައެއް ކުރާ ގޮތަށް ރާވާފައި ވަނީ އައްޑޫ އެވެ. އެއީ 523 މިލިއަން ރުފިޔާގެ މަޝްރޫއެވެ.


Maalee bayaan nudhey 39 candidatunna medhu gotheh nimmane: EC | Mihaaru\nމާލީ ބަޔާން ހުށަނާޅާ 39 ކެންޑިޑޭޓުންނާ މެދު ގޮތެއް ނިންމާނެ: އީސީ\nއާއްމު އިންތިޚާބުގައި އިލެކްޝަންސްގެ އޮފިޝަލުން ވޯޓު ގުނަނީ. މި އިންތިޚާބުގައި 386 ކެންޑިޑޭޓަކު ވާދަ ކުރި. --ފޮޓޯ/މިހާރު\nއާއްމު އިންތިޚާބުގައި 386 ކެންޑިޑޭޓުން ވާދަކުރި އެވެ. އެ މީހުންގެ މާލީ ބަޔާން ހުށަހަޅަން ރޭ 12 ޖެހުމާ ހަމައަށް ފުރުސަތު ދިނެވެ.\nއިލެކްޝަންސް ކޮމިޝަންގެ ނައިބު ރައީސް އަމްޖަދު މުސްތޮފާ "މިހާރު" އަށް ވިދާޅުވީ ޕާޓީތަކުންނާއި އަމިއްލަ ގޮތުން ވާދަކުރި 347 ކެންޑިޑޭޓަކު މާލީ ބަޔާން ހުށަހެޅި ކަމަށެވެ. ބަޔާން ހުށަނާޅާ ކެންޑިޑޭޓުންނާ މެދު އަމަލުކުރާނެ ގޮތް ގާނޫނުގައި ކަނޑައަޅާފައިވާ ކަން ފާހަގަކުރައްވައި ވިދާޅުވީ ކޮމިޝަނުގެ ބައްދަލުވުމުގައި އެކަމާ މެދު ގޮތެއް ނިންމާނެ ކަމަށެވެ.\n"މާލީ ބަޔާން ހުށަނާޅާ ކެންޑިޑޭޓުންގެ ތެރޭގައި، މަޖިލީހަށް ހޮވިވަޑައިގަތް އެއްވެސް މެމްބަރަކު ހިމެނިވަޑައެއް ނުގަންނަވާ،" އަމްޖަދު ވިދާޅުވި އެވެ.\nގާނޫނުގައި ބުނެފައިވާ ގޮތުގައި، ކެންޑިޑޭޓު ހުށަހަޅާ މާލީ ބަޔާނަކީ ދައުލަތުގެ ކަމާބެހޭ އިދާރާއެއްގައި ރަޖިސްޓަރީ ކޮށްފައިވާ އޮޑިޓަރަކު އޮޑިޓް ކޮށްފައިވާ މާލީ ބަޔާނަކަށް ވާން ޖެހެ އެވެ.\nއާއްމު އިންތިޚާބުގައި 87 ދާއިރާ އަށް ގިނަ ކެންޑިޑޭޓުންތަކެއް ވާދަކުރި އިރު ގިނަ ގޮނޑިތައް ކާމިޔާބުކުރީ ވެރިކަން ކުރާ ކޯލިޝަންގައި ހިމެނޭ މައި ޕާޓީ އެމްޑީޕީންނެވެ. އެ ޕާޓީން ވަނީ 65 ގޮނޑި ކާމިޔާބުކޮށްފަ އެވެ.\nރައްޔިތުންގެ މަޖިލިސް އިލެކްޝަންސް ކޮމިޝަން ރައްޔިތުންގެ މަޖިލީހުގެ އިންތިޚާބު 2019 މާލީ ބަޔާން\nތިޔަބުނާ މާލީ ބަޔާން ހުށައެޅި ބައެއް ބޭކަބަލުންގެ އެކައުންޓުގަޑެއް ވެސް ނެތް ބާކީ ލާރިއެއްނެތް ކުރާ ވިޔަފާރިއެއް ނެތް ދަރައްނެއްނެތް ބިލިއަނުން ހަރަދުކުރި މިފަހަރު އިންތިހާބު ގައި ފުރަތަމަ ތިމާލީ ބަޔާންގެ ސައްހަކަތް ބަލާ ބަލަ އީސީ ސަރީފޫ؟؟؟؟\nއެކަހަލަ މީސް މީހުންނަށް ދުނިޔޭގެ އެހެންތަންތާނގަ ކުރޭ ނޭމް އެންޑް ޝޭމް ކިޔާ ކަމެއް! ޔަޢުނީ، އެ ބައި މީހުންގެ ނަންތައް އާއްމުކޮށް ހާމަ ކޮށް، ނޫސްތަކުގައްޔާ، ރޭޑިޔޯ އަދީ ޓީވީ ގެ ޒަރީއާ އިން އާއްމުންނަށް އެއީ ކޮންކޮން ބަޔެއްކަން އަންގާދީ، އެބައި މީހުންނާ އެއްކޮށް އެއްވެސް ކަހަލަ މުޢާމަލާމާތެއް ނުކުރުމަށް އިލްތިމާސް ކުރުން!\nބަޔާން ހުށަނާލާ ހުރިހާ މީހުނާއި މެދު އެންމެ ބޮޑު އަދަބުން އަދަބު ދެވެން ޖެހޭނެ. ޤާނޫނު އަކީ ވަކި ބަޔަކު ކުލެން ހަދާފައިވާ އެއްޗެއްނޫން. ދެވަނަ ފަހަރަށް މިކަހަލަ ކަމެއް ތަކުރާރު ވިޔަ ނުދިނުމަށްޓަކައިވެސް ހަރުކަށި އަދަބު ދެވެންޖެހޭނެ. ދައުލަތަކަށް ވުރެ ވަކި ބައެއްގެ ބާރު ގަދަވެގެން ނުވާނެ އަދި ވެގެންވެސް ނުވާނެ. ޝަރީފު މިވެރިންނާއި މެދު ޤާނޫނު ގައި ބުނާ ގޮތައް އެންމެ ބޮޑު އަދަބުދީ. މިކަމަކީ އެވެރިން ކުލޭކުލެން އޮންނަ ފޮތެއްނޫން.\nހަމަތެޅިލަ ތެޅިލާހުރޭ ކޮންކަމެއް ކުރެވޭނީ ކަލޭގެ އިތުބާރެއްނެތޭ ކިޔާފަ ބޭރުއަރުވާލާނެ\nއަމިއްލަގޮތުން ގިނައިން ތިބީ ޕީޕީއެމް ޢާންމު މެމްބަރުން! އެމީހުން އުޅޭނީ މިހެން!\nއެއް ބަޔާނެއްވެސް ހުށައަޅާނެމެއްނެތް. ފުރަތަމަ އިންތިޚާބު މޮނިޓަރ ކުރަން އައި އީޔޫއިން އެއޮތީ އެމްޑީޕީން ސަރުކާރުގެ ވަސީލަތްތައް ނުހަމަ ގޮތުގައި ބޭނުން ކުރިކަމަށާ ފައިސާގެ ނުފޫޒު ބޭނުންކުރިކަމަށް. ނުވިތާކަށް މުށްޖަހާފައި ފައިސާ ބޭނުން ކުރެވެން ހުރީމަނުން ކެންޕޭނުކޮށްދިން 30 މީހުން ޢުމްރާއަށް ފޮނުވޭނީ. އަދި ކޮބާ ޕާޓީ ފިޔަވާ އެހެން ކެންޑިޑޭޓުންނާ އިދިކޮޅަށް ހުރިހާ އާރަކާ ބާރަކާއެކު ސީދާ ރައީސުލް ޖުމްހޫރިއްޔާ ނިކުތް މައްސަލަ؟ މީން އެއްވެސްކަމެއް ޕަޕެޓް އީސީއަށް ތަހުގީގުކުރަން ނުކެރުނީ ކީއްވެބާ؟\nވަރަށް އަސަރު ކޮށްފިއެވެ.\nދެންކޮންގޮތެއް ނިންމާކަށް. ގާނުނު ވަރަށް ސާފު! ތިއުޅެނީ ނުކެރިގެން އީސީ ސަރީފޫ\nހުށަހެޅި މީހުންގެ ތެރެއިން ކިތައް މީހުން އިންތިޚާބަށް ވަކި އެކައުންޓެއް ގެންގުޅުނުތޯ؟ މިހާތަނަށް ބަލާއިރު، ހޮވިފަ ތިބި ބައެއް މެމްބަރުންވެސް ވަކި އެކައުންޓެއް ނުގެންގުޅޭ.\nހިޔެއްނުވޭ މާބޮޑު ކަމެއް ކުރާނެހެން\nޖުރިމާނާ އަކުން ނިންމަވާ ދެއްވާ! އެމީހުންނަކީ ބޮޑެތި ޚަރަދުކޮށް މާޔޫސް ވެފައިވާ މިޤައުމުގެ ދަރިން.


Safeeru kamah ayyan kuraa4beyfulhakah ruhun dheefi\nސަފީރުކަމަށް އައްޔަންކުރާ ހަތަރު ބޭފުޅަކަށް ރުހުން ދީފި\nސިންގަޕޫރުގެ ސަފީރު ކަމަށް ރުހުން ލިބި ވަޑައިގެންނެވި ހަމްދޫން ހަމީދު\nހަތަރު ގައުމެއްގެ ސަފީރު ކަމަށް ރާއްޖެއަށް އައްޔަން ކުރާ ހަަތަރު ބޭފުޅަކަށް ރައްޔިތުންގެ މަޖިލީހުން މިއަދު ރުހުން ދީފި އެވެ. ހަތަރު ބޭފުޅުންނަށް ރުހުން ދިނުމަށް ފާސްވީ ވޯޓުގައި ބައިވެެރިވެވަޑައިގެންނެވި މެންބަރުންގެ އިއްތިފާގުންނެވެ.\nއޭގެ ތެރޭގައި ހިމެނެނީ ޖަރުމަނުގެ ސަފީރު ކަމަށް އައްޔަންކުރާ ސަފީރާއި ބަންގްލަދޭޝްއަށް އައްޔަން ކުރާ ސަފީރާއި ނޮން ރެސިޑެންޓް ސަފީރެއްގެ ގޮތުގައި ސިންގަޕޫރަށް އައްޔަންކުރާ ސަފީރާއި ތައިލޭންޑުގެ ނޮން ރެސިޑެންޓް ސަފީރެވެ.\nޖަރުމަނަށް އައްޔަންކުރައްވަނީ ހ. ވައިޓްޑައިމަންޑް، ޖަމީލާ އަލީ އެވެ. ބަންގްލަދޭޝްއަށް ގ. ޕެންޒީމާގޭ އައިޝަތު ޝާން ޝާކިރެވެ. ސިންގަޕޫރުގެ ނޮން ރެސިޑެންޓް ސަފީރު ކަމަށް ހ. މީނާޒު، ހަމްދޫން އަބްދުﷲ ހަމީދެވެ. ތައިލެންޑަށް އައްޔަންކުރައްވާ ނޮން ރެސިޑެންޓް ސަފީރު ކަމަށް މއ. ރެސްޓިންހައުސް، ފާތިމަތު އިނާޔާ އެވެ.\nރިޔާސީ ބަޔާން އިއްވުން އަންނަ މަހު ތިނެއްގައި


ރެކޯޑް އަދަދަކަށް ވޯޓު ހޯއްދަވައިގެން އާދިލް ސަލީމް ވިލިނގިލި، ކޮލަމާފުށި ހިމެނޭ ދާއިރާގެ ރައީސަކަށް … – Maldivian Democratic Party\n02 އޮކްޓޯބަރު 2010\nރެކޯޑް އަދަދަކަށް ވޯޓު ހޯއްދަވައިގެން އާދިލް ސަލީމް ވިލިނގިލި، ކޮލަމާފުށި ހިމެނޭ ދާއިރާގެ ރައީސަކަށް …\n2 އޮކްޓޯބަރ 2010\nއިއްޔެ ބޭއްވި ދިވެހިރައްޔިތުންގެ ޑިމޮކްރެޓިކް ޕާޓީ (އެމްޑީޕީ)ގެ ދާއިރާތަކުގެ އިންތިޚާބުގައި މިއިންތިޚާބުގައި ކެންޑިޑޭޓަކު ހޯދި އެންމެ ގިނަ ވޯޓު ހޯއްދަވައިގެން ގއ.ކޮލަމާފުއްޓާއި ވިލިނގިލި ހިމެނޭ ވިލިނގިލި ދާއިރާގެ ރައީސަކަށް އާދިލް ސަލީމް ހޮވިވަޑައިގެންފިއެވެ.\nއާދިލް ސަލީމްއާ ވާދަކުރި ގއ. ކޮލަމާފުއްޓަށް އުފަން ސ.މަރަދޫ ހަސަން ވަހީދަށް 53 ވޯޓު ލިބިލެއްވި އިރު އާދިލް ސަލީމަށް 934 ވޯޓު ލިބި ވަޑައިގެންފައިވެއެވެ. ނަމަވެސް ހަސަން ވަހީދު ވަނީ އިންތިޚާބުގެ ކުރިން ކެމްޕެއިންކުރުން ހުއްޓަވާލައްވާފައިކަން ފާހަގަކޮށްލަން ޖެހެއެވެ.\nއާދިލް ސަލީމަކީ ކޫއްޑޫގެ ގިނަ މުވައްޒަފުންނާއި ހުވަދު އަތޮޅުގެ މަސްވެރިންގެ މެދުގައި ވަރަށް މަޤްބޫލު ފަރާތަކަށް ވުމުން މިނަތިޖާއަކީ އެހާ ހައިރާންކުރުވަނިވި ނަތިޖާއެއްގެ ގޮތުގައި އެދާއިރާގެ މީހުން ނުދެކޭ ކަމަށް ކޮލަމާފުށީ ކައުންސިލަރު ވިދާޅުވިއެވެ.\nރައީސް ކަމުގެ މަޤާމް ފިޔަވައި ވިލިނގިލި ދާއިރާގެ އެހެން ހުރިހާ މަޤާމެއް ކާމިޔާބުކޮށްފައިވަނީ ކޮލަމާފުއްޓަށް ވުރެ އާބާދީގެ ގޮތުން2ގުނަ ބޮޑު ވިލިނގިލީގެ މެންބަރުންނެވެ.\nކޮލަމާފުއްޓާއި ވިލިނގިލި ހިމެނޭ ދާއިރާއަކީ އެމްޑީޕީގެ މެންބަރުންގެ އަދަދު2ވަނައަށް އެންމެ ގިނަ ދާއިރާއެވެ. މި ދެ ރަށުގައި އެމްޑީޕީގެ 2178 މެންބަރުން ރަޖިސްޓްރީކޮށްފައިވެއެވެ.\nއެމްޑީޕީގެ މެންބަރުން އެންމެ ގިނަ ދާއިރާއަކީ އައްޑުއަތޮޅު މަރަދޫ ދާއިރާއެވެ.


Kafaalaathuge dhahun Rhea dhookohlan nimmaifi | Mihaaru\nސުޝާންތުގެ މަރު: ކަފާލާތުގެ ދަށުން ރިއާ ދޫކޮށްލަން ނިންމައިފި\n07 އޮކްޓޯބަރ 2020 - 17:42\nމިދިޔަ ޖޫން މަހު މަރުވި އެކްޓަރު ސުޝާންތު ސިންގް ރާޖްޕޫތަށް މަސްތުވާތަކެތި ހޯދައިދިން ކަމުގެ ތުހުމަތުގައި ހައްޔަކުރި، ބަތަލާ ރިއާ ޗަކްރަބަތީ ކަލާފާތުގެ ދަށުން ދޫކޮށްލަން ބޮމްބޭ ހައި ކޯޓުން މިއަދު ނިންމައިފި އެވެ.\nމިދިޔަ މަހުގެ 8 ވަނަ ދުވަހު ހައްޔަރުކޮށް ތަހުގީގަށް ރިއާ ޖަލުގައި ބަންދުކޮށްފައި ވަނިކޮށް ކަލާފާތުގެ ދަށުން ދޫކޮށްލަން ނިންމީ ބަންދުގެ މުއްދަތު ދެވަނަ ފަހަރަށް އިއްޔެ ހަމަވެގެން އެ މުއްދަތު އިއްޔެ މި މަހުގެ 20 އަށް އިތުރު ވެސް ކޮށްފައި ވަނިކޮށެވެ. އަދި ރިއާ ދޫކޮށްލަން ނިންމީ ކަފާލާތު ދަށުން އޭނާ މިނިވަންކޮށްދޭން ގާނޫނީ ޓީމުން ދެ ފަހަރަށް ހުށަހެޅުމުން ވެސް ކޯޓުން އެކަން ބަލައިގެން ނުގަންނަން ނިންމާފައި ވަނިކޮށެވެ.\nމީޑިއާތަކުން ބުނީ ރިއާ، 27، ކަލާފާތުގެ ދަށުން މިއަދުގެ ވަގުތެއްގައި ދޫކޮށްލަން ނިންމީ ނުވަ ޝަރުތަކާ އެކީގައި ކަމަށެވެ.\nއޭގެ ތެރޭގައި، ކަފާލާތަށް އެއް ލައްކަ ރުޕީސް ބެހެއްޓުމާއި ގައުމުން ބޭރަށް ދަތުރު ނުކުރުމާއި 10 ދުވަސް ވަންދެން ކޮންމެ ދުވަހަކު މުމްބާއީ ޕޮލިހަށް ހާޒިރުވެ، ސޮއިކުރުމާއި ގްރޭޓާ މުމްބާއީ ނޫން އިންޑިއާގެ ތަނަކަށްދާ ނަމަ އެކަން ފުލުހުންނާ ހިއްސާކުރުމާއި ހެއްކަށް ނުފޫޒު ފޯރުވިދާނެ ކަމަށް ބެލެވޭ އެއްވެސް މީހަކާ ބައްދަލުނުކުރުމާއި ހަ މަސް ވަންދެން ކޮންމެ ހަފުތާއެއްގެ ހޯމަ ދުވަހު ނާކޮޓިކްސް ކޮންޓްރޯލް ބިއުރޯ (އެންސީބީ) އަށް ހާޒިރުވުމާއި ކޯޓަށް ހާޒިރުވާން އަންގާ ހުރިހާ ދުވަހެއްގައި ކޯޓަށް ހާޒިރުވުމާއި ހެކި ނައްތާލަން ބެލެވޭ ކަހަލަ އެއްވެސް އަމަލެއް ނުހިންގުން ހިމެނެ އެވެ.\nކަލާފާތުގެ ދަށުން ރިއާ ދޫކޮށްލަން ނިންމި އިރު، އޭނާގެ ކޮއްކޮ ޝޯމިކް ޗަކްރަބަތީ، 24، ގެ އިތުރުން ވެސް 16 ވަރަކަށް މީހުން ތަހުގީގަށް ހައްޔަރުކޮށްފައިވެ އެވެ. އެކަމަކު އެއިން ވެސް އެއްވެސް މީހަކަށް ކަފާލާތުގެ ފުރުސަތެއް ކޯޓުން ނުދެ އެވެ.\nސުޝާންތު މަރުވުމުގައި ރިއާގެ އަތެއްވާ ކަމަށް ބުނެ އޭނާގެ ބޮލުގައި ގިުނަ ތުހުމަތުތަކެއް އަޅުވާފައި އިރު، މި މައްސަލަ ތަހުގީގުކުރަމުން އަންނަނީ ސެންޓްރަލް ބޯޑް އޮފް އިންވެސްޓިގޭޝަން (ސީބީއައި) އިންނެވެ. ޖޫން މަހުގެ 14 ގައި ސުޝާންތު މަރުވުމާ އެކު، ޕޯސްޓްމޯޓަމް ރިޕޯޓަށް ރިއާޔަކޮށް ކަމާ ބެހޭ ފަރާތްތަކުން ވަނީ އޭނާ މަރުވީ އަމިއްލަ އަށް ކަމަށް ބުނެފަ އެވެ. ނަމަވެސް ފަހުން ސުޝާންތުގެ އާއިލާ އާއި ބައެއް ރައްޓެހިން ވަނީ އެ މަރު ރިއާގެ ބޮލުގައި އަޅުވައިފަ އެވެ.\nނަމަވެސް ސުޝާންތުގެ މަރާ ގުޅޭ ގޮތުން އެއިމްސް ހޮސްޕިޓަލްގެ ތަޖުރިބާކާރުންގެ ޓީމަކުން ހަދާފައިވާ ރިޕޯޓެއްގައި ވަނީ ސުޝާންތު މަރުވީ އަމިއްލަ އަށް ކަން ކަށަވަރުވާ ކަމަށް ބުނެފަ އެވެ. އަދި އެކަމުގައި އިތުރު އެއްވެސް ބައެއްގެ އަތެއް ނުވާ ކަމަށް ބުނެފައިވެ އެވެ. އެ ރިޕޯޓް މިހާރު ވަނީ ސީބީއައި އަށް ވެސް ހުށަހަޅައިފަ އެވެ. އެކަމަކު އެކަމާ ބެހޭ ގޮތުން ރަސްމީކޮށް އެތަނުން އެއްވެސް އެއްޗެއް އަދި ނުބުނެ އެވެ.\nއިތުރު ލިޔުންތައް ކުށްކުރުން ބޮލީވުޑް އަމިއްލައަށް މަރުވުން މަސްތުވާތަކެތި


Dul Qarnainge vaahaka\nފުރަތަމަ ޞަފްޙާsignofjdgmntdayDul Qarnainge vaahaka\nAruzam 2:21 AM\nޛުލްޤަރުނުއަކީ މާތްﷲ އަށް އީމާންވެގެންހުންނެވި ހެޔޮލަފާ ޞާލިޙު ރަސްކަލެކެވެ. ނަމަވެސް ގިނަ ޢިލްމުވެރިން ދެކިލައްވާ އެންމެ ޞައްޙަ ގޮތަކީ އެކަލޭގެފާނަކީ ނަބީބޭކަލެއްނޫންކަމެވެ. އެކަލޭގެފާނަށް ޛުލްޤަރުނައިނި މިނަމުން ނަންދެވިފައިވަނީ އެކަލޭގެފާނު ހުޅަނގާއި އަދި އިރުމަތީގައިވާ ރަށްތަކަށް ދަތުރުކުރައްވާފައިވުމުގު ސަބަބުންނެވެ. ރިވާވެފައިވާ ގޮތުގައި އެއީ ޝައިތާނާގެ ދެދަޅު އަރާ އަދި ގެއްލޭތަނެވެ.\nއަދި ޛުލްޤަރުނައިނިއަކީ މިޒަމާނުގައި މިކިޔާ އެލެކްސެންޑަރ ދަ ގުރޭޓު(މެސެޑޯނިޔާ) ނުވަތަ އިސްކަންދަރު ރަސްގެފާނެއް ނޫނެވެ. ސަބަބަކީ މި އިސްކަންދަރު ރަސްގެފާނަކީ ކާފަރެކެވެ. އަދި ދުނިޔޭގައި އުޅެފައވަނީ ޛުލްޤަރުނައިނިއަށްވުރެ މާ ފަހުގެ ޒަމާނެއްގައެވެ. (ވަﷲ ޢައުލަމް) ލަފާކުރެވޭ ގޮތުގައި އެދެމެދުގައި ދެހާސް އަހަރުގެ މުއްދަތެއްގެ ދުރުމިންވެއެވެ. އެންމެ މޮޅަށް ދެނެވޮޑިގެންވަނީ ހުސްތާހިރުވަންތަ މާތްﷲއެވެ.\nމާތްﷲ ޞުބުޙާނަހޫ ވަތަޢާލާ ވަނީ އެކަލޭގެފާނުގެ ދުނިޔެ ތެރޭގައި ދަތުރުކުރެއްވިގޮތުގެ ވާހަކަ ކަހަފު ސޫރަތުގައި ބަޔާންކުރައްވާފައެވެ. އެއާޔަތްތަކުގެ ތެރެއިން އެކަލޭގެފާނާއި އަދި ޔައުޖޫޖު މައުޖޫޖު ބާގައިގެ މީހުންގެ ވާހަކަ ބަޔާންވެފައިވާ އާޔަތްތަކުގެ ތެރެއިން އާޔަތަކަށް ތަންކޮޅެއްކައިރިން ފުންކޮށް ނަޒަރު ހިންގާލަމާތޯއެވެ؟\nމާތްﷲ ވަޙީކުރައްވާ ބަސްފުޅުގެ މާނައިގައިވެއެވެ.\nثُمَّ أَتْبَعَ سَبَبًا (ކަހަފު ސޫރަތުގެ 92 ވަނަ އާޔަތް)\nމާނައިގެ ތަރުޖަމާއީ: "ދެން އެޔަށްފަހު އެކަލޭގެފާނު (ޛުލްޤަރުނައިނި) އެހެން މަގަކުން ކުރިޔަށް ވަޑައިގަތެވެ"\nމާނައަކީ ޛުލްޤަރުނައިނި އެކަލޭގެފާނު އިރުމައްޗާއި ހުޅަނގާއި ދެމެދުން ތިންވަނަ މަގަކުން އުތުރަށް ވަޑައިގަތެވެ. އެތަނުގައި އުސްފަރުބަދަތައް ވިއެވެ.\nދެން އެޔާޖެހިގެނ އޮތް އާޔަތުގައި ﷲ ތަބާރަކަވަތަޢާލާ ބަޔާންކުރައްވަނީ މިފަދައިންނެވެ.\nحَتَّىٰ إِذَا بَلَغَ بَيْنَ السَّدَّيْنِ (ކަހަފު ސޫރަތުގެ 93 ވަނައާޔަތުން)\nމާނައިގެ ތަރުޖަމާއީ: "އެކަލޭގެފާނު ދެފަރުބަދަޔާއި ހަމަޔަށް އަރާ ހަމަވެއްޖައުމަށް ދާންދެނެވެ. " މާނައީ: އެކަލޭގެފާނު އެކަލޭގެފާނުގެ ލަޝްކަރާއިއެކު ދެ ފަރުބަދަވާ ހިސާބަކަށް ފޯރާވަޑައިގަތެވެ. އެއީ އަރުމީނިޔާއާއި އަޖަރުބައިޖާނާއި ޖެހިގެންއޮތް ތުރުކީ މީހުންގެ ބިމާއި އިންވެގެންވާ ހިސާބެކެވެ.\nއަދި ދެ ފަރުބަދަ ދެމެދުގައި ހުސްތަނެއްވެއެވެ. އެތަނުން ޔައުޖޫޖު މައުޖޫޖު މީހުން ތުރުކީ މީހުންގެ ބިންތަކަށް ދިޔުމަށް ބޭނުން ކުރެއެވެ. އަދި އެބައިމީހުން އެބައިމީހުންގެ ބިންތަކަށް އަރާ ތަންތަން ސުންނާފަތިކޮށް ދަނޑުގޮވާން ހަލާކުކޮށް މީސްތަކުންނަށް އުނދަގޫ ޖައްސައެވެ. (މުޚުތަޞަރުއް ތަފުސީރު އިބުނު ކަޘީރު 92/3)\nތުރުކީ މީޙުންނަށް ޛުލްޤަރުނައިނިގެ ބާރުގަދަކަން ފެނިވަޑައިގަތުމާއެކުގައި އެމީހުން ނިންމީ އެމީހުންނަށް އެހީތެރިވުމުގެ ޤާބިލުކަން ހުރި ޞާލިޙު މީހަކީ ޛުލްޤަރުނައިނިކަމެވެ. ދެން އެބައިމީހުން ޛުލްޤަރުނައިނިގެ ކިބައިން ޔައުޖޫޖު މައުޖޫޖު މީހުން އެބައިމީހުންގެ ބިންތަކަށް އެރުމަށް އަންނަ ދިމާ ބަންދުކޮށް ދިނުމަށް ޛުލްޤަރުނައިނިގެ ކިބައިން އެދިވަޑައިގަތެވެ.\nއަދި އެބައިމީހުން ޛުލްޤަރުނައިނިއަށް ބަދަލެއްގެ ގޮތުން ދިނުމަށް މުދާތައް އެއްކޮށް އެތަކެތި ދިނުމަށް ހުށައެޅިއެވެ. ނަމަވެސް ޛުލްޤަރުނައިނި އެކަންތައް އެއްވެސް އަގެއްނެގުމަކާ ނުލައި އެދެފަރުބަދަ ދެމެދުގައި ހުރަހެއް ޤާއިމުކޮށްދެއްވުމަށް ނިންމެވިއެވެ. އެއީ އުޖޫރައެއްގެ ގޮތުން އެމީހުން ދޭ އެއްޗެއް ޤަބޫލުކުރުމެއް ނެތިއެވެ. ހަމައެކަނި ﷲ ސުބުޙާނަހޫ ވަތަޢާލާގެ ރަޙުމަތަށް އެދިގެންނެވެ.\nއެކަލޭގެފާނު އެދެމެދުގައި ހުރަހެއް ނުވަތަ އިންފާރެއް ޤާއިމުކުރެއްވުމަށްޓަކައި އެންމެ ފަސޭހަގޮތަކީ ކޮބައިތޯ ވިސްނަވައި ދެފަރުބަދަ ދެމެދު ފަސޭހައިން ބައްދާލެވޭނެ ގޮތެއް ހޯއްދަވައި މީސްތަކުންގެ ކިބައިން އެކަލޭގެފާނަށް އެކަމުގައި އެހީތެރިވުމަށް އެދިވަޑައިގަތެވެ.\nމިކަން މަތިވެރިވެގެންވާ ޢާލަމްތަކުގެ ވެރި އިލާހު ﷲ ސުބުޙާނަހޫ ވަތަޢާލާ ބަޔާންކުރައްވަނީ މިފަދައިންނެވެ.\nفَأَعِينُونِي بِقُوَّةٍ أَجْعَلْ بَيْنَكُمْ وَبَيْنَهُمْ رَدْمًا ﴿ކަހަފު ސޫރަތުގެ ٩٥ ވަނަ އާޔަތުން﴾\nމާނައިގެ ތަރުޖަމާއީ: " ވީމާ ތިމަންކަލޭގެފާނު ތިޔަބއިމީހުންނާއި އެމީހުންނާއި(ޔައުޖޫޖު މައުޖޫޖުންނާއި)ދެމެދުގައި ހުރަހެއް ބިނާކުރުމަށް ތިޔަބައިމީހުން އަތްބާރެއް (ވަރުގަދަ މީހުންގެ) އަޅުއްވައިދެއްވާށެވެ."\nއެކަލޭގެފާނު ދަގަނޑު ބުރިތަކެއް ދެފަރުބަދަ ދެމެދުގައި ބެހެއްޓެވިއެވެ. އަދި މީސްތަކުންނަށް ވިދާޅުވިކަމަށް ކީރިތި ޤުރުއާނުގައި ބަޔާންވެގެންވެއެވެ.\nانفُخُوا...(ކަހަފު ސޫރަތުގެ 96 ވަނަ އާޔަތުން)\nމާނައިގެ ތަރުޖަމާއީ: "ތިޔަބައިމީހުން ފުމޭށެވެ." މާނައީ ފުމޭ އެއްޗެހި ބޭނުންކޮށްގެން ދަނގަޑުތަކަށް ފުމޭށެވެ. (ޅޮހީ:ދަނގަޑު ވިރުވަން ރޯކުރުމަށްފަހު ބުންބާއިން ފުމުމުން ހޫނުވެގެން ދަނގަޑު ވިރޭނެއެވެ)\nحَتَّىٰ إِذَا جَعَلَهُ نَارًا... (ކަހަފު ސޫރަތުގެ 96 ވަނަ އާޔަތުން)\nމާނައިގެ ތަރުޖަމާއީ: "އެތަކެތި އަލިފާނަށް ވެއްޖައުމަށް ދާންދެނެވެ." ނުވަތަ ﷲ ސުބުޙާނަހޫ ވަތަޢާލާ އެތަކެތި އަލިފާނަށް ހެއްދެވުމަށް ދާންދެނެވެ. އެތަކެތި އަލިފާންފަދައިން ވުމުން އެކަލޭގެފާނު ވިދާޅުވިއެވެ.\nقَالَ آتُونِي أُفْرِغْ عَلَيْهِ قِطْرًا... (ކަހަފު ސޫރަތުގެ 96 ވަނަ އާޔަތުން)\nމާނައިގެ ތަރުޖަމާއީ: އެކަލޭގެފާނު ވިދާޅުވިއެވެ. ވިރުވާފައިވާ ރަތުލޯ(ކޮޕާ) ދަނގަޑުތަކުގެ މައްޗަށް އަޅައި ފުރާލުމަށް، ތިމަން ކަލޭގެފާނުގެ އަރިހަށް ގެންނާށެވެ." ވިރުވާފައިވާ ރަތުލޯ ނުވަތަ ލޮއި ގެނައުމަށް އެކަލޭގެފާނު ވިދާޅުވިއެވެ. އެއީ އަލިފާނަށް ވަންދެން ހޫނުކޮށްފައިވާ ދަނގަޑު ތަކުގެ މައްޗަށް އަޅައި ދެފަރުބަދަ ދެމެދުގައި ފާރުބިނާކުރެއްވުމަށެވެ. އޭރުން ހިކުމުން ހުންނާނީ ފަރުބަދައެއް ފަދައިންނެވެ.\nއޭރުން ބިން ފަސާދަކުރަމުން ދިޔަ ޔައުޖޫޖު މައުޖޫޖު ބާގައިގެ މީހުންނަށް އެބިންތަކަށް ވަނަ ނުދިނުމަށްޓަކައެވެ. އަދި އެބައިމީހުންގެ އެފާރުގެ އުސްކަމުން މަތިންވެސް ނުދެވޭނެއެވެ. އަދި ދާރުގެ ހަރުކަމުން ފާރުވެސް ފަސޭހައިން ފޫއަޅުވާނުލެވޭނެއެވެ. އެއީ ޛުލް ޤަރުނައިނި ބިނާކުރެއްވި ގަދަ ފާރުގެ ސަބަބުންނެވެ. ނުވަތަ އެދެމުގައި އެކަލޭގެފާނު އެޅުއްވި ހުރަހުގެ ސަބަބުންނެވެ.\nޝެއިޚު އަރީފީގެ ބަސްކޮޅު ނިމުނީ\nޝެއިޚު މުހައްމަދު އަރީފީއަކީ ސުއޫދު އިސްލާމީ ޔުނިވަރސިޓީގެ ޢަޤީދާގެ ދާއިރާގައި ކިޔަވައިދެއްވާ ދޫހެލޭ ދައުވަތުގެ މައިދާނުގައި އަޑުގަދަ ޕުރޮފެސަރެކެވެ. މާތްﷲ ޝެއިޚުގެ އަމަލުތަކުގައި ބަރަކާތްލައްވާށިއެވެ. އާމީން\nނޯޓު: ޛުލް ޤަރުނައިނި އާއި ބެހޭގޮތުން ވަރަށް ގިނަ ވާހަކަތައް ފެތުރިފައިވެއެވެ. ނަމަވެސް އެކަލޭގެފާނުގެ ވާހަކަ އަޅުގަނޑުމެން ޤަބޫލުކުރަން ޖެހޭނީ ކީރިތި ޤުރުއާނާއި ސުންނަތުން ސާބިތުވާ މިންވަރަށެވެ. އެހެނީ ބިދުޢަތަކުގެ އަހުލުވެރިން އެއްވެސް ދަލީލެއް ބުރުހާނެއް ނެތި ދައްކާ ހުރާފީ ވާހަކަތަކާމެދު ސަމާލުވުމަކީ މުހިންމުކަމެކެވެ.\nމިޒަމާނަކަށް އައިސް ދައްޖާލާއި ޔައުޖޫޖު މައުޖޫޖުގެ ބާގައިގެ މީހުންނަކީ މިޔަނި އެވެނި ބަޔެއްކަމާއި އެބައިމީހުން އުޅެނީ މިޔަނި އެވެނި ތަނެއްގައި ކަމަށް ބުނަމުން ދާ މީހުންނާއި މެދު ފަރުވާތެރިވާންޖެހެއެވެ. ސަބަބަކީ އެބައިމީހުން އެކަންތައްތައް ނިސްބަތްކޮށްފައި ހުންނަނީ ދަލީލުތަކަށްވުރެ ބޮޑަށް އެބައިމީހުންގެ އަމިއްލަ ވިސްނުން ބޭނުންކޮށްގެންނެވެ. ރަސޫލާ މުހައްމަދު ޞައްލަﷲ އަލައިހި ވަސައްލަމަ ގެ ހަދިޘް ބަސްފުޅުތަކާއި ފުށުއަރާގޮތަށެވެ.\nއެހެނީ އަޅުގަނޑުމެންގެ މައްޗަށް އޮތީ މިކަން ކަމާއި މެދު ވިސްނައި ކީރިތި ޤުރުއާނާއި ސުންނަތުގައި ސާބިތުވާ ގޮތްތަކުގެ މައްޗަށް އީމާން ވުމެވެ. އެއްވެސް ހާލެއްގައި މައުލޫމާތު ނެތި އަދި އިތުރަށް އޮޅުން ފިލުވުމެއް ނެތި ބަޔެއް ބިދުޢަވެރިންނާއި އިސްލާމްދީން 21 ވަނަ ޤަރުނު ކުރަން އުޅޭ ފާސިދުންގެ ވާހަކަތަކުން ސަލާމަތްވުމަކީ ބުއްދީގެ އަހުލުވެރިންނަށް އޮތްކަމެކެވެ. އިސްލާމްދީނަކީ ހުރިހާ ޒަމާނަކަށް ޤިޔާމަތާއި ޖެހެންދެން ބާވާލައްވާފައިވާ ޝަރީޢަތެވެ. މިއީއަކީ އަޅުގަނޑު ބޭނުންވީމާ ހިތުހުރިގޮތަކަށް ބަދަލުކޮށް އަދި ތިޔަބޭފުޅުން ބޭނުންވީމާ ބޭނުންހާ ގޮތަކަށް ބަދަލުކުރަން އޮތްދީނެއް ނޫނެވެ.\nމިއީ ﷲ ގެ ޝަރީޢަތެވެ. ﷲގެ ދީނެވެ. މި ޝަރީޢަތް ފުރިހަމަ ކުރައްވައި ﷲ ސުބުހާނަހޫ ވަތަޢާލާ ވަނީ ބަސްފުޅު ވަހީކުރައްވާފައެވެ.\nالْيَوْمَ أَكْمَلْتُ لَكُمْ دِينَكُمْ وَأَتْمَمْتُ عَلَيْكُمْ نِعْمَتِي وَرَضِيتُ لَكُمُ الْإِسْلَامَ دِينًا ۚ (މާއިދާ ސޫރަތުގެ3ވަނަ އާޔަތް)\nމާނައިގެ ތަރުޖަމާއީ: މިއަދު ތިމަންއިލާހު ތިޔަބައިމީހުންގެ ދީން ފުރިހަމަ ކުރައްވައި އަދި ތިޔަބައިމީހުންގެ މައްޗަށް ތިމަންއިލާހުގެ ނިޢުމަތްތައް އެންމެފުރިހަމަގޮތުގައި ފުރިހަމަކޮށްދެއްވައިފީމެވެ. އަދި ތިޔަބައިމީހުންގެ ދީނަކީ އިސްލާމްދީންކަމުގައި ރުއްސަވައިފީމެވެ."\nދީނަށް މަލާމާތް ކުރާ ދިވެހި ޖާހިލުންނާއި އަދި އެނޫން ޖާހިލުންގެ ކިބައިން އަޅުގަނޑުމެން އެދެނީ ރައްކާތެރިކަމެވެ. މުސްކުޅި ހަރުބަހެއްގައި ބުނާހެން ރައްކާވެތިބިއްޔާ ދަތުރެވެ. އެހެނީ ދެދުނިޔޭގެ ރައްކާތެރިކަން ލިބޭނީ ދީނަށް ރައްކާތެރިވެގެންނެވެ. ދީނަށް ރައްކާތެރިވެވޭނީ އެއްވެސް ހާލެއްގައި އެޔަނި މިޔަނީ މީހަކަށް ކަނުލޯތްބެއްގައި ފިދާވެގެނެއްނޫނެވެ. ނަމަވެސް ﷲ އާއި ރަސޫލާއަށް ފިދާވެ، ރަސޫލާ ބަޔާންކޮށްދެއްވި ގޮތަށް ދީނަށް އުޅެގެންނެވެ.\nދުޢާއަކީ އަޅުގަނޑުމެންގެ އެންމެންނަށް ﷲ ގެ މަގުގައި ސާބިތުކަން ދެއްވައި އެނގިގެންނާއި ނޭންގި ކުރެވޭ ފާފަތަކަށް ފާފަ ފުއްސަވައި، އެއިލާހު ރުއްސަވާގޮތުގައި މުސްލިމުންގެ ގޮތުގައި މަރުގަންނަވާ ބަޔެއްކަމުގައި އަޅުގަނޑުމެން ލެއްވުމެވެ. އަދި ނަމާދުކުރާ މީހުންގެ ތެރެއިން ލައްވައި އަޅުގަނޑުމެންގެ މައިންބަފައިންނާއި ދަރިންނާއި ދަރިންގެ ދަރިންނާއި އެންމެހާ މުއުމިނުންގެ ފާފު ފުއްސެވުމެވެ. އާމީން.\nرَبَّنَا اغْفِرْ لِي وَلِوَالِدَيَّ وَلِلْمُؤْمِنِينَ يَوْمَ يَقُومُ الْحِسَابُ ﴿އިބުރާހިމު ސޫރަތުގެ ٤١ ވަނަ އާޔަތް﴾\nހަވާލާ: ނިހާޔަތުލް ޢާލަމް؛ ޑރ.އަރީފީ\nމި ލިޔުން ލިޔެވިފައ މިވަނީ ޢަހުމަދު ފާތިހު ގެ ހެޔޮއެދުންތަކާއި އެކުއެވެ. މާތް ﷲ އެއަޚާއަށް ހެޔޮރަހުމަތް ލައްވާށއެވެ. އާމީން\nislam islamic story signofjdgmntday\nވަރަށް ރަގަޅު ވާހަކައެއް. އިގިރޭސިން ލިޔެފައި ހުރި ބަޔެއް ލިޔުންތަކުގައި ޒުލްގަރުނައިންގެފާނަކީ އެލެގްޒެންޑްރާ ދަ ގުރޭޓް ކަމަށް ލިޔެފައި ހުއްޓާ ދުށުން. އެކަމަކު މިއީ ތަފާތު ދެމީހުންކަން ސާފުވޭ މިހާރު


އަނބިމީހާ ގާތުން ކިރުބޮވުމުން، ކައިވެއްޏައް އަސަރު ކުރޭތަ؟ | ސުވާލު | ދީނާއިދުނިޔެ\nBack ކަވާސާ ދީނާއިދުނިޔެ ދީނާއިދުނިޔޭގެ ބައިތައް ސުވާލު އަނބިމީހާ ގާތުން ކިރުބޮވުމުން، ކައިވެއްޏައް އަސަރު ކުރޭތަ؟\n17 ޖޫން 2004\nމީގެ މާނައަކީ ކުއްޖެއްގެ ޢުމުރުން ދެ އަހަރު ވުމުގެ ކުރިންނެވެ. ޖުމްހޫރު ޢިލްމުވެރިން ދެކެވަޑައިގަންނަވަނީ2އަހަރު ކަމުގައި ވިޔަސް އިމާމް އަބޫ ޙަނީފާ ވިދާޅުވެފައިވަނީ2އަހަރާއި ބައި ކަމުގައެވެ.\nކިރު ދެނީ ދެ އަހަރު ވަންދެންކަން، ޤުރުއާނާއި ޙަދީޘުން ނިކަން ޞަރީޙަކޮށް އެގެން އެބައޮތެވެ.\nކިރުގެ ގޮތުން މަންމައަކަށް، ދައްތައަކަށް ވުން، ހަމައެކަނި ކުޑައިރު ބޯ ކިރާއި ގުޅިފައިވުމުގެ ޙިކުމަތަކީ، ކުއްޖާގެ މަހާއި ކަށިއުފެދި ބޮޑުވާ މުހިންމު މަރުޙަލާއަކީ ޢުމުރުން ފުރަތަމަ ދެ އަހަރުގެ ތެރޭގައި ކަމަށްވާކަމެވެ. ދެއަހަރުގެ ފަހުން ބޯ ކިރުގެ އެއްވެސް އަސަރެއް، ކިރުގެ ގޮތުން ޙަރާމް ވުމަކަށް ނުކުރާނެކަމަށް ކުރިންވެސް ބުނެވުނު ފަދައިން ޖުމްހޫރު ޢިލްމުވެރިން އެއްބަސްވެ ވަޑައިގަންނަވައެވެ.\nޞަހާބީންގެ ދުވަސްވަރުގައި، ޞަޙާބީއަކު އޭނާގެ އަނބިމީހާއާއި ކުޅެ އަރާމު ލިބިގަތުމުގެ ތެރޭގައި، އުރަމަތިން ކިރު ބޮވުމުން، އޭނާ އައިސް އަބޫ މޫސަލް ޢަޝްޢަރީ އަރިއަހުގައި ސުވާލު ދެންނެވުމުން އަންހެނުން ޙަރާމްވާނެ ކަމަށް ވިދާޅުވިއެވެ. ދެން އޭނާ ޢަބްދުﷲ ބިން މަސްޢޫދު އަރިއަހުގައި ސުވާލު ދެންނެވުމުން، ޙަރާމް ނުވާނެ ކަމަށް ވިދާޅުވިއެވެ. އަދި ކިރު ދިނުންވަނީ ދެ އަހަރުގައި ކަމަށް އޮންނަ ޙަދީޘު ވިދާޅުވިއެވެ: الرَّضَاعُ فِي الحَولَيْن\nމާނައަކީ: "ކިރުދިނުންވަނީ ދެ އަހަރުގައެވެ."\nއަދި މި އާޔަތް ވިދާޅުވިއެވެ. وَالْوَالِدَاتُ يُرْضِعْنَ أَوْلَادَهُنَّ حَوْلَيْنِ كَامِلَيْنِ لِمَنْ أَرَادَ أَنْ يُتِمَّ الرَّضَاعَةَ\nމި އާޔަތް ކިޔަވައި ވިދާޅުވިއެވެ. ދެން އޭގެ ފަހުން އަބޫ މޫސަލް ޢަޝްޢަރީ އަރިއަހުގައި އަނެއްކާ ސުވާލު ދެންނެވެވުމުން ، ވިދާޅުވީ ތި ޚަބަރު ކަލޭމެން އަތުގައި އޮއްވައި ތިމަންނައާއި ސުވާލު ނުވާލު ނުކުރުމަށެވެ.\nވީމާ، އަނބިމީހާގެ އުރަމަތީގައި އަގަޖެހުން އަދި އެއިން ކިރު ބުއިމަކީ، ދެމަފިރިންނަށް ލިބިގަތުން ހުއްދަ އަރާމު ތަކުގެ ތެރޭގައި ހިމެނޭނެ ކަމެކެވެ.\nދެމަފިރިންގެ ދެމެދުގައި އޮންނަ، އަރާމު ލިބިގަތުމުގެ ގުޅުންތަކުގެ ތެރެއިން، ޙަރާމް ކަމުގައި ޢިލްމުވެރިން އިއްތިފާޤު ވެވަޑައިގެންފައި އޮންނަނީ ދެ ކަމެކެވެ. އެއީ:\n1- ޙައިޟުގެ ދުވަސްވަރު ޖިމާޢުވުން.\n2- އަންހެންމީހާގެ ފުރަގަސްފަރާތުގައި ޖިމާޢުވުން.\nމި ދެކަންތައް ފިޔަވައި، ދެމަފިރިން އަރާމު ލިބިގަންނަން ދެމީހުންގެ ރުހުމުގައި ކުރާ ޞިއްޙީ ގެއްލުމެއް ނެތް ކަންކަމަކީ ހުއްދަ ކަމެކެވެ. އެގޮތުން އަނބިމީހާގެ އުރަމަތިން ކިރުބުއިމަކުން އޮތް މައްސަލައެއް ނެތެވެ. އަދި ބުއިމުން ކައިވެނި ޙަރާމެއްވެސް ނުވާނެއެވެ.


މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2019 ޖުލައި 18 ވާ ބުރާސްފަތި ދުވަހުގެ 12:00 ގެ ކުރިން، ށ.ބިލެތްފަހީ ސްކޫލް އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް admin@bileffaheeschool.edu.mv މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 6540580 އަށެވެ. އީ-މެއިލް ކުރާނީ admin@bileffaheeschool.edu.mv އަށެވެ. ވީމާ، މިކަން އާއްމުކޮށް އެންގުމަށްޓަކައި އިއުލާނު ކުރީމެވެ.


Thiago silva contract aa kohfi\nޗެލްސީއަށް ކުޅެމުންނ އަންނަ ބްރެޒިލްގެ ތަޖުރިބާ ކާރު ޑިފެންޑަރު ތިއާގޯ ސިލްވާ އެ ކުލަބުގައި 2023 ވަނަ އަހަރާއި ހަމަޔަށް ދެމި ހުރުމަށް ކޮންޓްރެކްޓް އާ ކޮށްފި އެވެ.\nމިދިޔަ ސީޒަނުގެ ހޫނު މޫސުމުގެ ޓްރާންސްފާ މާކެޓުގައި ވެސް ޗެލްސީ ދޫކޮށްލަން އުޅުނު އުމުރުން 37 އަހަރުގެ ޑިފެންޑަރު ސިލްވާ މި ސީޒަންގައި ވެސް 22 މެޗު މިހާތަނަށް ކުޅެފައިވާ އިރު، އޭނާއަކީ ޗެލްސީގައި މުހިއްމު ރޯލެއް އަދާ ކުރަމުން އަންނަ އެއް ޑިފެންޑަރެކެވެ. މިދިޔަ ސީޒަންގައި ޗެލްސީއާއެކު ސިލްވާ ޗެމްޕިއަންސް ލީގުވެސް ކާމިޔާބު ކޮށްފައިވާ އިރު، އެޓީމުގެ ގިނަ މެޗުތަކުގައި ކެޕްޓަން ކަން ވެސް ކޮށްފައިވަނީ ވެސް ސިލްވާ އެވެ. ސިލްވާ ކުރިން ކުޅުނު ފްރާންސް ގެ ގަދަ ބާރު ކަމުގައިވާ ޕީއެސްޖީ އޭނާ ދޫކޮށްލީ މީގެ ތިން އަހަރު ކުރިންނެވެ.\n"ފުރަތަމަ ޕީއެސްޖީން އައިއިރު އުންމީދެއް ވެސް ނުކުރަން ތިން އަހަރު ވަންދެން ޗެލްސީއަށް ކުޅޭނެ ކަމަކަށް. އެކަމަކު ޗެލްސީ ޓީމުގައި މިހުރީ ވަރަށް ބޮޑަށް ހިތްހަމަ ޖެހިގެން. ކުރިއަށް އޮތް ތަނުގައި ވެސް މި ކްލަބުގައި މަޑުކުރަން ގަސްތު ކުރަނީ. މި ކްލަބާއެކު ދުނިޔޭގެ އެންމެ ވަރުގަދަ ލީގުގައި ކުޅެވޭތީ ހިތްހަމަ ޖެހޭ،" އެއްބަސްވުން އާކޮށް ސިލްވާ ބުންޏެވެ.\nމިއަހަރު ގަތަރުގައި ބޭއްވޭ ވޯލްޑް ކަޕާ ދިމާކޮށް ސިލްވާގެ ފޯމު ހުރީ ވަރަށް ރަނގަޅަށެވެ. ބެލެވޭ ގޮތުގައި އޭނާ ސްކޮޑަށް ނަގާނެ އެވެ. ސިލްވާ ވަނީ މިދިޔަ އޮކްޓޯބަރު މަހު ބްރެޒިލާއެކު 100 މެޗު ހަމަކުރި ކުޅުންތެރިންގެ ތެރޭގައި ހިމެނިފަ އެވެ.\nބްރައިޓަން އަތުން ޗެލްސީއަށް މޮޅެއް ނުވެވުން


Tax Nagaa Varu Ithurukuran Majlis Ah Hushahalhaifi - Vaguthu\nޓެކްސް ނަގާ ވަރު އިތުރު ކުރަން މަޖިލީހަށް ހުށަހަޅައިފި\nމަޖިލީހުގެ ޖަލްސާއެއް އޮންލައިންކޮށް ކުރިއަށް ދަނީ\nޓެކްސް ނެގެވޭ ދާއިރާތައް އިތުރު ކުރެވޭ ގޮތަށް އާމްދަނީން ނަގާ ޓެކްސްގެ ގާނޫނަށް އިސްލާހު ގެނައުމުގެ ބިލެއް ރައްޔިތުންގެ މަޖިލީހަށް ހުށަހެޅުމާއެކު، ޓެކްސް އާމްދަނީން ކުރާ ޚަރަދުތަކުގެ ނަތީޖާއެއް ނުފެންނަ ކަމުގެ ކަންބޮޑުވުން ރައްޔިތުންގެ މަޖިލީހުގެ ގިނަ މެންބަރުންތަކެއް ފާޅު ކުރައްވައިފިއެވެ.\nބިލަށް ބަހުސް ކުރައްވަމުން ބައެއް މެންބަރުން ފާހަގަ ކުރެއްވި ކަމަކީ ރޭގެ ވަގުތެއްގައ ކޮވިޑް-19 ގެ ބަލީގައި ހދ. ކުޅުދުއްފުށި، ލާޖަހާގެ، ފާތިމަތު މިޝްކާ މުހައްމަދު (10 އަހަރު) ނިޔާވުމުގައި ދައުލަތުގެ އޮތް އިހުމާލެވެ. އެ ކުއްޖާގެ ހާލަތު ގޯސްވުމުން ރިޕޯޓް ކުރުމުން އެމްބިއުލާންސަށް އާދެވުނީ ދެ ގަޑިއިރަށް ވުރެ ވެސް ގިނަ އިރު ފަހުންނެވެ.\nމީގެ އިތުރުން ކޮވިޑް-19 ގެ ބަލިމަޑުކަމުގެ ހާލަތުގެ ސަބަބުން ކުދި އަދި މެދު ފަންތީގެ ވިޔަފާރިތަކުގެ އާމްދަނީއަށް ވަރަށް ބޮޑަށް އަސަރުކޮށް ޓެކްސް ދައްކަން ވެސް މި ދަނޑިވަޅުގައި ދަތިވާނެ ކަން ވެސް ބައެއް މެންބަރުން ފާހަގަކުރެއްވިއެވެ. އަދި އެ މެންބަރުން ފާހަގަ ކުރެއްވި ގޮތުގައި މިއީ ވިޔަފާރިތަކުން ޓެކްސް ނެގުމުގެ ބަދަލުގައި ވިޔަފާރިތަކަށް އެހީވާން ޖެހޭ ވަގުތެވެ.\nވެލިދޫ ދާއިރާގެ މެންބަރު މުހައްމަދު އަބްދުﷲ ޝަފީގް (މޯޑް) ވެސް ފުރަތަމަ ފާހަގަކުރެއްވީ ރޭގެ ވަގުތެއްގައި ފެނިގެން ދިޔަ އިހުމާލުގެ ނަތީޖާއެވެ. މޯޑް ވިދާޅުވި ގޮތުގައި ޓެކްސް އިތުރު ކުރަނީ އާމްދަނީ އިތުރުކޮށް ލިބޭ އާމްދަނީން ރައްޔިތުންނަށް ރަނގަޅު ފެންވަރުގެ ޚިދުމަތެއް ދިނުމަށެވެ.\nކޮންމެ ސަރުކާރަކަށް ފަހު ވެސް ޓެކްސް އިތުރު ކުރެވިފައި އޮތް އިރު ވެސް އޭގެ ނަތީޖާ ފެނިފައި ނެތް ކަމަށް އޭނާ ވިދާޅުވެއްޖެއެވެ.\n"އަޅުގަނޑުމެންނަށް ކިތަންމެ ވަރަކަށް ޓެކްސް އިތުރު ކުރާ ވާހަކަ ދެކެވިދާނެ، ޓެކްސް އިތުރު ވެސް ކުރެވިދާނެ، ޓެކްސް އިތުރުކޮށް އާމްދަނީ އިތުރު ކުރުން ވެސް ރަނގަޅު، އެކަމަކު އެ އިތުރު ކުރާ ޓެކްސް އިން ރައްޔިތުންނަށް އޭގެ ފައިދާއެއް ނުފެންނަންޏާ އޭގެ ފައިދާއެއް ނެތް،" މޯޑް ވިދާޅުވިއެވެ.\nއިނގުރައިދޫ ދާއިރާގެ މެންބަރު ހަސަން އަހްމަދު (ހަސަންޓޭ) ވިދާޅުވީ، ސަރުކާރުގެ އެ ބިލަކީ އެއްވެސް ނަތީޖާއެއް ފެންނަން ނެތް ބިލެއް ކަމަށެވެ. މި ދަނޑިވަޅަކީ ވިޔަފާރިތަކުން ޓެކްސް ނެގުމުގެ ބަދަލުގައި ވިޔަފާރިތަކަށް އެހީތެރިކަން ދޭން ޖެހޭ ދަނޑިވަޅެއް ކަން ހަސަންޓޭ ވެސް ފާހަގަކުރެއްވިއެވެ.\n"މި ފޫނެއް ފަޔަށް ފެން ފުރުން ފަދަ ކަމެއް، ކުދި އަދި މެދު ފަންތީގެ ވިޔަފާރިތަކަށް، އާންމު ފަރުދުންނަށް، ލިބޭ އާމްދަނީއެއް ނެތް، ނެތް އާމްދަނީއަކުން ނަގާ ޓެކްސްއަކުން ވާނެ މޮޅެއް ނެތް،" ހަސަންޓޭ ވިދާޅުވިއެވެ.\nމާވަށު ދާއިރާގެ މެންބަރު، ކުރީގެ އިކޮނޮމިކް މިނިސްޓަރު މުހައްމަދު ސައީދު ވެސް ވިދާޅުވީ ޓޫރިޒަމްގެ ވިޔަފާރި ހުއްޓި، ބޭރުގެ އިންވެސްޓްމަންޓްތައް ވެސް ހުއްޓިފައިވާ ދަނޑިވަޅެއްގައި އިންޓްރެސްޓް ރޭޓާއި ޓެކްސް ރޭޓް އިތުރު ކުރުމުގެ ބޭނުމެއް އޭނާއަށް ނުވިސްނޭ ކަމަށެވެ.\n"މާލީ ވަޒީރާއި، އިގްތިސާދީ ވަޒީރާއި، އެމްއެމްއޭގެ ގަވަރުނަރު، ވަރަށް ރަނގަޅަށް ވާހަކަ ދައްކަން ވެއްޖެ، ވަރަށް ރަނގަޅަށް މަޝްވަރާކޮށް، މީގެ އަސަރުތައް ވަރަށް ރަނގަޅަށް ދެނެގަނެފައި ނޫނީ މިފަދަ ބިލެއް ރައްޔިތުންގެ މަޖިލީހަށް ފޮނުވައިގެން ވެސް ނުވާނެ،" ޕީއެންސީގެ ނައިބު ރައީސް ސައީދު ވިދާޅުވިއެވެ.\nޕީއެންސީގެ ޕާލިމެންޓްރީ ގްރޫޕްގެ ލީޑަރު، މަޑުއްވަރީ ދާއިރާގެ މެންބަރު އާދަމް ޝަރީފް ވިދާޅުވީ ޓެކްސް އިތުރު ކުރެވޭ ވާހަކަ ދެކެވޭއިރު މީގެ ކުރިން ފައިސާ ޗާޕް ކުރަން ސަރުކާރުން އެދުމުން ވެސް އެ ކަމުގެ ހުއްދަ ރައްޔިތުންގެ މަޖިލީހުން ދިން ކަމަށެވެ. އެކަމަކު އެ ފައިސާއިން ކުރި ޚަރަދެއް ފެންނަން ނެތް ކަމުގެ ޝަކުވާ އޭނާ ވެސް ކުރިއެވެ.\n"އަޅުގަނޑުމެންނަށް މި ފެނިގެން ދިޔައީ ރޭގެ ވަގުތެއްގައި ކުޑަ ކުއްޖަކަށް ފަރުވާ ދޭން ވެގެން އިމަޖެންސީ ކޯލެއް ދިންތާ ދެ ގަޑިއިރު ފަހުން އެމްބިއުލާންސް ދިޔަ މަންޒަރު، މީގެ އެތައް އެމްބިއުލާންސެއް ގަންނާނެ ފައިސާ ޚަރަދުކޮށްގެން ބައެއް ވަޒީރުން ބޭރުގައި ވެސް އެބަ ތިއްބެވި، ނަތީޖާއެއް ނުފެނޭ،" އާދަމް ޝަރީފް ވިދާޅުވިއެވެ.\nބައެއް މެންބަރުން މި ކަމުގައި ކަންބޮޑުވުން ފާޅުކުރެއްވި ނަމަވެސް މިއީ ކުރަން ޖެހޭ ކަމަށް ވިދާޅުވެ ބައެއް މެންބަރުން ވާހަކަ ދައްކަވާފައިވެސް ވެއެވެ. ކަންބޮޑުވުން ފާޅު ކުރެއްވި ބައެއް މެންބަރުން ވެސް ވަނީ މިއީ ކުރަން ޖެހޭ ކަމެއް ކަމަށް ދެކެވަޑައިގަންނަވާ ކަމަށް ވެސް ވިދާޅުވެފައެވެ.\nމީގެ ކުރިން ފައިސާ އޯވަޑްރާފްޓް ކުރަން ފޮނުވި ހުއްދައާއެކު ވެސް މިފަދަ މޭރުމުން މެންބަރުން ވާހަކަ ދެއްކެވިއެވެ. އެކަމަކު ސަރުކާރުން ބޭނުންވާ ގޮތަށް އެ ހުއްދަ ދޭން ފާސް ވެސް ކުރިއެވެ.\nޖޫން 2, 2021 12:54\nމަ ޓެކްސް ދައްކަން ބޭނުމެއްނޫން. ޓެކްސް ދެއްކުމުގައި އަދި ނެގުމުގައިވެސް އަދިބޭނުންކުރުމުގައިވެސް އަދުލުވެރިއެއްނޫން.\nޖޫން 2, 2021 12:59\nދުލެއް ދީފިއްޔާ ކެބެއްހާ ތަން ދަމާލާނެ\nޖޫން 2, 2021 13:15\nކައުންސިލަރުންނަށް މުސާރަ ދެވޭނެ ގޮތެއް ނެތު ނީ އެވެ.\nސާބަހޭ ރައްޔިތުން ފެލާލާ . ޢެއަށްފަހު ކަލޭމެން ކޮންމެމީހަކަށް ގަނޑުވރާއި ބޮޑީގާޑާއި ލައިފް އިންސުއެރެންސް. ﷲ އަށް ވަކީލުކުރާނަމަ ކިހާރަނގަޚުވީސް.\nރައްޔިތުން ބަނޑަށް މަރާފަ މިސަރުކާރުން ހުއްޓާލާނީ!!!\nޖޫން 2, 2021 14:31\nކޮންމެ ސަރުކާރަކަށްފަހު ޓެކްސް އިތުރު ކުރެއޭ ނުބުނޭ... ރައީސް ޔާމީން ދައުރުގައި ޓެކްސް އިތުރެއް ނުކުރޭ..... އަދި ފައިސާ ޕްރިންޓެއްވެސް ނުކުރޭ!!!!!!!!!\nޖޫން 2, 2021 14:39\nސަރުކާރު ބަދަލްކުރަން ދިވެހިރައްޔިތުން ނުކުންނަންވެއްޖެ ، ކިހާވަރަކައްބާ ކެތްކުރަންވީ ، ކެތްތެރިކަން ކޮޅުންލައިފި މިހާރު ދިރުއުޅުމަތް ދިވެހިރާއްޖޭގަ ކުރާ މަސައްކަތުން ފޭރުން ހުއްޓުވަން އެބަޖެހޭ ފުރާނަޔާ ޖާނާމާލުން ކުރާ މަސައްކަތް ފޭރިގަންނަނީ ، ވައްކަންކުރަނީ އިންތިހާޔައް، މި އަޅުވެތިކަމުން ސަލާމަތްވާން އެބަޖެހެ\nރައްޔެތުން އަތުން ލޫޓުވާ ދަމައިގެން އަނެއްކާ ފަހަރު ޓެކްސް ނެގުން އިތުރުކޮއްގެން ދެން އިވޭނީ މިވެރިންގެ މުސާރަ ބޮޑުކުޜާ އަޑު.\nޖޫން 2, 2021 18:59\nހަމަ ގައިމުވެސް 2008 ވަނަ އަހަރާ ހަމަޔަށް އައިއިރު މި ގައުމުގެ ރައްޔިތުން އަތުން އެއްވެސް ޓެކުހެއް ނުނަގާ. އޭރު ކުރެވުނު ކަމެއްނޫން ކަމެއް އަދިވެސްވކުރެވިފައެއްނެތް. މިހާރު ކަމެއް ކުރިއަސް ކުރަނީ ބޮޑެތި އަދަދު ތަކުން ދަރަނި ނަގައިގެން. އެވަރުން ނުވެގެން އަދިވެސް އިތުރަށް ޓެކްސް ނަގަން ބިލް މިހުށަހަޅަނިި - ވެރިކަންވެސް ކުރެވޭނީ ކުރަން ކުރަން އެނގިގެން...


Kaamiyaabulibeynee Kaakahhehyeve? | FenvaruOnline\nކާމިޔާބު ލިބޭނީ ކާކަށްހެއްޔެވެ؟....1\n14:52 - 17 މާޗް 2019 -0comment\nކާމިޔާބުލިބޭނީ ކާކައްހެއްޔެވެ؟ދީނީ ވާހަކަ\nކާމިޔާބު ލިބޭނީ ކާކަށްހެއްޔެވެ؟ ފުރަތަމަ ބައި\nއުމަރުގެފާނު އެކަލޭގެފާނު ޚަލީފާކަމުގެ ދުވަސްވަރު ޝާމަށް ދަތުރުފުޅެއް ކުރެއްވުމަށްޓަކައި އަބޫއުބައިދާއާއިއެކު ނުކުމެވަޑައިގެންނެވިއެވެ. މިދަތުރުފުޅުގެ މަގުމަތީގައި އެކަލޭގެފާނަށް ކޯރެއް ހުރަސްކުރައްވަންޖެހިވަޑައިގަތެވެ. އެހެންކަމުން އުމަރުގެފާނު އެކަލޭގެފާނުގެ ފައިވާންޖޯޑުކޮޅު ބާލުއްވާ އެކަލޭގެފާނުގެ ކޮނޑުފުޅުމަތީގައި ބޭއްވެވިއެވެ.\nއަދި ޖަމަލުގެ ލަގަނުގައި ހިއްޕަވައިގެން ކޯރަށް އެރިވަޑައިގެން ހިންގަވަންފެއްޓެވިއެވެ. އެހިނދު އަބޫއުބައިދާއަށް މިމަންޒަރު ފެނިވަޑައިގެން މުސްލިމުންގެ ޚަލީފާގެ ހާލުކޮޅާއިމެދު ކަންބޮޑުވެވަޑައިގެން ވިދާޅުވިއެވެ.\n"ކަލޭގެފާނު ތިގޮތުގައި ހުންނަވަނިކޮށް މިއަވަށުގެ އަހުލުވެރިންނަށް ފެނި ކަލޭގެފާނާމެދު ޤަދަރުކުޑަކޮށްފާނެކަމާމެދު ތިމަން ބިރުގަންނަމެވެ." އެހިނދު އުމަރުގެފާނު ވިދާޅުވިއެވެ. "އޭ އުބޭދާއެވެ! ކަލޭގެފާނުފަދަ ޢިލްމުވެރިބޭކަލަކު ތިޔަފަދަ ވާހަކަފުޅެއް ވިދާޅުވަނީތޯއެވެ. އަހަރެމެންނީ އިންސާނުންގެ ތެރެއިން އެންމެ ޤަދަރުކުޑަވެ މަލާމާތްލިބި ބަލިކަށިވެފައިވާ ބަޔަކަށްވެފައިވަނިކޮށް އިސްލާމްދީނުގެ ސަބަބުން މާތްﷲ ވަނީ އަހަރެމެންނަށް ގަދަރާއި މަތިވެރިކަން ދެއްވާފައެވެ. ނަމަވެސް މާތްﷲ ދެއްވި މަތިވެރިކަމާއި މާތްކަން ފިޔަވާ އެހެންބައެއްގެ ފަރާތުން އެ ޤަދަރު ހޯދަން އުޅެފިނަމަ އަނެއްކާވެސް މާތްﷲ އަހަރެމެން ކުރިންތިބި ހާލަތަށް ރުޖޫޢަކުރައްވަފާނެއެވެ."\nމުސްލިމް އަޚުންނާއި އުޚްތުންނޭވެ. އަހަރެމެން އުންމީދުކުރާގޮތުގައި މާތްﷲ ވަޢުދުވެވޮޑިގެންފައިވާ ނަސްރާއި ކާމިޔާބު ލިބުުންވަނީ ވަރަށް ކައިރީގައެވެ. އެހެންނަމަވެސް އަހަރެމެންގެތެރެއިން ބައެއްމީހުން މާތްﷲ އިސްލާމްދީނަށް ނަޞްރާއި ކާމިޔާބުދެއްވާނޭކަން ހިތުގެއަޑިން ޤަބޫލެއްނުކުރެއެވެ. އަދި ބައެއް މީހުން ހީކުރާގޮތުގައި މާތްﷲގެ ހަޟްރަތުން ލިބޭނޭ މިނަސްރަކީ ހަމައެކަނި މުއުމިނުންގެ ތެރެއިން ވަކިބަޔަކަށް ލިބިގެންދާނޭ ނަޞްރެކެވެ. ނުވަތަ ތާރީޚްގެ ވަކި ދުވަސްވަރެއްގައި ލިބިގެންގޮސްފައިވާ ނަޞްރެކެވެ.\nއެހެންނަމަވެސް އަޅުގަނޑުމެން ދެނެގަންނަންޖެހޭ ހަޤީޤަތަކީ އިސްލާމުންނަށް ލިބިގެންދާނޭ ނަސްރަކީ އިންސާނީ ވަޢުދެއް ނޫންކަމެވެ. އެ ވަޢުދު ކުރައްވާފައިވަނީ އުޑުތަކާއިބިންތަކުގެ ވެރި ޚާލިޤުވަންތަ މާތްﷲ ސުބުހާނަހޫވަތައާލާކަމެވެ. އަދި އެ ވަޢުދަކީ ހަމައެކަނި އާޚިރަތްދުވަހުގައި ލިބޭނޭ ކާމިޔާބާއި ނަސްރުގެ ވަޢުދެއް ނޫނެވެ. ނަމަވެސް މިދުނިޔޭގެ ދިރިއުޅުމުގައިވެސް މުސްލިމުންނަށް ލިބިގެންދާނޭ މަތިވެރި ނަސްރާއި ކާމިޔާބީގެ ވަޢުދެކެވެ. މާތްﷲ ކީރިތި ޤުރުއާނުގައި ވަހީކުރައްވާފައިވާ ބަސްފުޅެއްގެ މާނައިގައިވެއެވެ.\n"ހަމަކަށަވަރުން، ތިމަންރަސްކަލާނގެ ރަސޫލުންނަށާއި، އީމާންވީމީހުންނަށް، ދުނިޔޭގެ ހަޔާތުގައްޔާއި، ހެކިންތަށް ތެދުވާދުވަހު (އެބަހީ: ޤިޔާމަތްދުވަހުގައި) ނަޞްރުދެއްވާ ހުށީމެވެ." (غَافر 51)\nނަމަވެސް މިދެންނެވުނު ނަޞްރާއި ކާމިޔާބު އަޅުގަނޑުމެންނަށް ލިބޭނީ ހިތުގެ އިޚްލާސްތެރިކަމާއެކު މާތްﷲ އަށާއި އެކަލާންގެ ރަސޫލާއަށާއި މުޢުމިނުންނަށް އީމާންވެގެންނެވެ. އަދި މާތްﷲ ފިޔަވާ އެހެންފަރާތްތަކެއްގެ ބަހަށް ކިޔަމަންވެ ހަވާނަފްސުގެ އެދެންތަކަށް ހެއްލުންތެރިވަމުންދާނަމަ މިއީ އަޅުގަނޑުމެންނަށް ލިބިގެންދާނޭ ނަޞްރެއްނޫނެވެ.\n"ﷲ އާއި، އެކަލާންގެ ރަސޫލާއާއި، އީމާންވެގެންތިބިމީހުން އެއީ. އެހީތެރިންކަމުގައި ބަލައިފިމީހާ (ދަންނާށެވެ!) ފަހެ، ހަމަކަށަވަރުން، ގަދަވާނެބަޔަކީ ހަމަ ﷲގެ ޖަމާއަތެވެ." (المَائدة 56)\n"ހަމަކަށަވަރުން، މުނާފިޤުންނަށް ވޭންދެނިވި އަޒާބު ހުރިކަމުގެ ޚަބަރު ކަލޭގެފާނު އެއުރެންނަށް ދެއްވާށެވެ!އެއުރެންނީ، މުޢުމިނުންފިޔަވައި، ކާފިރުން އެއީ އެހީތެރިންކަމުގައި ބަލައިގެން އުޅޭ މީހުންނެވެ. އެ ކާފިރުންގެ ގާތުން އިއްޒަތް ލިބިގަތުމަށް އެއުރެން އެދެނީހެއްޔެވެ؟ ފަހެ ހަމަކަށަވަރުން އެންމެހައި އިއްޒަތް މިލްކުވެވޮޑިގެންވަނީ ﷲ އަށެވެ." (النِّسَاء 139-138)\nމާތްﷲ ވަޢުދުވެވޮޑިގެންފައިވާ މި ނަޞްރަކީ ހަމައެކަނި ޚިޔާލީ އަވާމެންދުރެއްކަމަށް ޤަބޫލުކޮށް އެގޮތަށް ބުނާމީހުން ތަކުރާރުކުރަމުންއެދަނީ މުނާފިޤުން މީގެކުރިން ތަކުރާރުކުރަމުންގޮސްފައިވާ ބަސްތަކެވެ. މާތްﷲ ވަނީ އެބައިމީހުންގެ މި ވާހަކަތަށް ކީރިތި ޤުރުއާނުގައި ބަޔާންކޮށްދެއްވާފައެވެ.\n"އަދި މުނާފިޤުންނާއި، އެއުރެންގެ ހިތްތަކުގައި ބަލިމަޑުކަމެއްވާމީހުން ބުނާހިނދެވެ. ﷲއާއި، އެކަލާނގެ ރަސޫލާ، ތިމަންމެންނަށް ކެހިވެރި ވަޢުދަކުން މެނުވީ ވަޢުދެއް ނުކުރައްވަތެވެ." الاٴحزَاب 12)\nފަހެ މި ވަޢުދަކީ ހަމަ ޚިޔާލީ އަވާމެންދުރެއްހެއްޔެވެ؟ އޭ މުސްލިމް އަޚުންނާއި އުޚްތުންނޭވެ! އަހްޒާބު ހަނގުރާމައިގެ ހާދިސާއާއިމެދު ކީރިތި ޤުރުއާނުގައި މާތްﷲ ވަޙީކުރައްވާފައިވާ ބަސްފުޅަށް ވިސްނާ ނަޒަރުހިންގާލައްވާށެވެ.\n"ކާފިރުވީމީހުން އެއުރެންގެ ރުޅިވެރިކަމާއެކު ﷲ (އެއުރެން) ރައްދުކުރެއްވިއެވެ. އެއުރެންނަކަށް އެއްވެސް ހެވެއް ނުލިބުނެވެ. އަދި ﷲ، މުއުމިނުންނަށް ހަނގުރާމަކުރުން ފުއްދަވައިދެއްވައިފިއެވެ. (އެބަހީ: އެއުރެން ގަދަ ހަނގުރާމައެއްނުކޮށް އެކަން ނިމިއްޖެއެވެ.) އަދި ﷲ އީ، ބާރުވެރިވަންތަ، އަޒީޒްވަންތަ ރަސްކަލާނގެކަމުގައިވެއެވެ." (الاٴحزَاب 25)\nއިބްނު ކަޘީރު ވިދާޅުވެފައިވެއެވެ. މިދުނިޔެއާއި އާޚިރަތުގެ ނަޞްރާއި ނަސީބަށް އެދޭމީހާ މާތްﷲއަށް ކިޔަމަންގަތުމުގައި ސާބިތުވާށެވެ. އޭނާގެ އެދެން އެކަލާނގެ ފުރިހަމަކޮށްދެއްވާނެއެވެ. އެހެނީ މި ދިރިއުޅުމާއި އަންނަންއޮތް ދިރިއުޅުން މިލްކުވެވޮޑިގެންވަނީ ﷲ ސުބުޙާނަހޫވަތައާލާއަށެވެ. އެއީ އިއްޒަތްވަންތަ މަތިވެރި ރަސްކަލާނގެއެވެ. މާތްﷲ ކީރިތި ޤުރުއާނުގައި ވަޙީކުރައްވާފައިވާ ބަސްފުޅެއްގެ މާނައިގައިވެއެވެ.\nމަނާ ވަގުތުގައި ދުއްވި 97 މީހަކަށް ފިޔަވަޅު އަޅައިފި\nޅ. އަތޮޅު މަދަރުސާގެ ދަރިވަރުންނަށް ހިންގި ފަތަން ދަސްކޮށްދިނުމުގެ ޕްރޮގްރާމް ނިންމާލައިފި\n15 އޮކްޓޯބަރު 2017\nނޮޅިވަރަމްގެ މައްޗަށް ހަނިމާދޫ ކުރިހޯދައިފި\nޕެންޓަގްރާމް ފިހާރައިގެ އަހަރީ ޝޯވއަށް އިޝާން އާއި ހިޝާން ކުޅުދުއްފުއްޓަށް\nކަރަންޓާއި، ކާޑުގެ އަގު ބޮޑުކުރުމާގުޅިގެން ކުޅުދުއްފުށީގައި މާދަމާ އިހްތިޖާޖްކުރަނީ\nސޮއިކުރި އެއްބަސްވުންތައް އިންޑިއާއާ ދިވެހިރާއްޖެއާ ދެމެދު ބަދަލު ކުރައްވައިފި\n17 ޑިސެމްބަރު 2018